ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - Έκθεση παρακολούθησης για το ψήφισμα του Ευρωπαϊκού Κοινοβουλίου σχετικά με την απαλλαγή για την εκτέλεση του γενικού προϋπολογισμού για το οικονομικό έτος 2000

ΠΙΝΑΚΑΣ ΠΕΡΙΕΧΟΜΕΝΩΝ

1. ΠΕΡΙΛΗΨΗ

2. ΕΚΘΕΣΗ ΠΑΡΑΚΟΛΟΥΘΗΣΗΣ ΓΙΑ ΤΟ ΨΗΦΙΣΜΑ ΣΧΕΤΙΚΑ ΜΕ ΤΗΝ ΑΠΑΛΛΑΓΗ ΤΗΣ ΕΠΙΤΡΟΠΗΣ ΓΙΑ ΤΟ 2000 (EP document A5/0103/2002)

I. ΑΠΟΤΕΛΕΣΜΑΤΙΚΟΤΗΤΑ

Ο διοικητικός μηχανισμός της Επιτροπής

Οι διαδικασίες

Συμβατικές διαδικασίες διαχείρισης και κοινοτικές επιδοτήσεις

Η περιπλοκότητα των διαδικασιών και της νομοθεσίας

Οι έλεγχοι

Ίδιοι πόροι

II. Κανονικότητα, καταπολέμηση της απάτης και προστασία των οικονομικών συμφερόντων

Επιστροφές κατά την εξαγωγή

Διορθώσεις

Όσον αφορά την Υπηρεσία Καταπολέμησης της Απάτης

Διεύρυνση

Συμμετοχή του Κοινοβουλίου

Τομείς δαπανών

III. Τομεακα θεματα

Τομέας Δικαιοσύνης και Εσωτερικών Υποθέσεων (ΔΕΥ)

Επικουρικά όργανα

Πρόγραμμα «ΔΑΦΝΗ»

Διευρωπαϊκά Δίκτυα Μεταφορών

Συνεργασία

IV. Πρόσβαση στα έγγραφα

1. ΠΕΡΙΛΗΨΗ

I/ Πλαίσιο

1/Πεδίο της έκθεσης παρακολούθησης

Το άρθρο 276 της συνθήκης για την ίδρυση της Ευρωπαϊκής Κοινότητας (συνθήκη ΕΚ) ορίζει τη διαδικασία απαλλαγής. Στην παράγραφο 3 ορίζει ότι: η Επιτροπή καταβάλλει κάθε προσπάθεια ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών [...]. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και σχόλια, και ιδίως σχετικά με τις οδηγίες που έχουν δοθεί στις υπηρεσίες οι οποίες έχουν αναλάβει την εκτέλεση του προϋπολογισμού [...]." Η Επιτροπή ως εκ τούτου, κατάρτισε, κατόπιν αιτήματος του Κοινοβουλίου, την παρούσα έκθεση παρακολούθησης, η οποία αναφέρεται στο ψήφισμα του Ευρωπαϊκού Κοινοβουλίου της 19ης Απριλίου 2002. Αυτή η έκθεση, όπως και εκείνη που απευθύνεται στο Συμβούλιο, αποστέλλεται σε όλα τα υπόλοιπα κοινοτικά όργανα που συμμετέχουν στη διαδικασία απαλλαγής.

2/Αντικείμενο της έκθεσης παρακολούθησης

Σύμφωνα με τη συνθήκη, στόχος της έκθεσης παρακολούθησης είναι κυρίως να παρουσιάσει τη δραστηριότητα που ανέλαβε ή πρόκειται να αναλάβει η Επιτροπή σαν απάντηση στα σχόλια και στις συστάσεις που περιλαμβάνονται στο ψήφισμα απαλλαγής σχετικά με την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2000, που ψηφίστηκε από το Ευρωπαϊκό Κοινοβούλιο στις 10 Απριλίου 2002.

2. ΕΚΘΕΣΗ ΠΑΡΑΚΟΛΟΥΘΗΣΗΣ ΓΙΑ ΤΟ ΨΗΦΙΣΜΑ ΣΧΕΤΙΚΑ ΜΕ ΤΗΝ ΑΠΑΛΛΑΓΗ ΤΗΣ ΕΠΙΤΡΟΠΗΣ ΓΙΑ ΤΟ 2000 (EP document A5/0103/2002)

I. ΑΠΟΤΕΛΕΣΜΑΤΙΚΟΤΗΤΑ

1. Επισημαίνει ότι η αποτελεσματικότητα της Επιτροπής πρέπει να μετρηθεί βάσει τριών κριτηρίων σε σχέση όχι μόνο με την εκπλήρωση των στόχων που ορίζουν οι πολιτικές αρχές, αλλά και όσον αφορά την ταχύτητα και την απλούστευση των διοικητικών και δημοσιονομικών μέτρων που λαμβάνονται για την επίτευξη των στόχων αυτών και όσον αφορά τη βέλτιστη χρησιμοποίηση των διαθέσιμων δημοσιονομικών μέσων.

2. Υποστηρίζει ότι, ως βάσεις για την αποτελεσματικότητα αυτή πρέπει να εξεταστούν κατά προτεραιότητα τα εξής στοιχεία: ο διοικητικός μηχανισμός της Επιτροπής. οι διάφορες κανονιστικές διαδικασίες και το σύστημα ελέγχων.ο σεβασμός, από την Επιτροπή, των πολιτικών προτεραιοτήτων και των κατευθυντήριων γραμμών του προϋπολογισμού που καθορίζει το Ευρωπαϊκό Κοινοβούλιο.

Απάντηση της Επιτροπής :

Η Επιτροπή έθεσε σε εφαρμογή ένα νέο σύστημα διαχείρισης (διοικητική διαχείριση με βάση τις δραστηριότητες). Η Επιτροπή επιθυμεί, με αυτόν τον τρόπο, να βελτιώσει την ευαισθητοποίηση όσον αφορά το κόστος μέσα από την καθετοποίηση των αποφάσεων σχετικά με τις προτεραιότητες, τους στόχους, τις δραστηριότητες και την κατανομή των πόρων και να αναπτύξει τη διαχείριση με βάση τις επιδόσεις, αποδίδοντας έμφαση στα αποτελέσματα μάλλον παρά στον έλεγχο των διατιθέμενων μέσων. Αυτό αποδεικνύει με σαφήνεια τις προσπάθειες που κατέβαλε και συνεχίζει να καταβάλει η Επιτροπή όσον αφορά αυτό το ιδιαίτερα σημαντικό ζήτημα που αποτελεί η βαθιά αλλαγή νοοτροπίας όσον αφορά τις πρακτικές διαχείρισης.

Η πρώτη ετήσια στρατηγική χάραξης πολιτικής (Annual Policy Strategy - APS), η οποία θεσπίστηκε τον Φεβρουάριο 2001 για το έτος 2002, ξεκίνησε έναν κύκλο στρατηγικού σχεδιασμού και προγραμματισμού, ο οποίος συνδέει τις πολιτικές προτεραιότητες, τις βασικές δράσεις και τους αντίστοιχους πόρους. Παρά το γεγονός ότι η αξιολόγηση αυτής της πρώτης διαδικασίας έφερε στο φως ορισμένα αναπόφευκτα κενά, η δεύτερη απόφαση APS που θεσπίστηκε το 2002 για το έτος 2003, επέφερε σημαντικές βελτιώσεις, κυρίως όσον αφορά τον καθορισμό των προτεραιοτήτων, τους προσανατολισμούς που αφορούν τους αντίστοιχους πόρους και ένα νέο διαρθρωμένο διάλογο με το Ευρωπαϊκό Κοινοβούλιο και το Συμβούλιο.

Η Επιτροπή αναμόρφωσε επίσης το πρόγραμμα εργασίας της για να το επικεντρώσει καλύτερα στις πολιτικές προτεραιότητες και εισήγαγε ένα νέο σύστημα λειτουργικού προγραμματισμού για να εξασφαλίσει την πιο αποτελεσματική εφαρμογή των στόχων.

Επιπλέον, νέα υποστηρικτικά της διαχείρισης εργαλεία χρησιμοποιήθηκαν για πρώτη φορά το 2002: τα ετήσια σχέδια διαχείρισης αποτελούν τα κύρια μέσα που επιτρέπουν στους διαχειριστές να ενσωματώσουν προτεραιότητες, στόχους και κατανομή των πόρων σε λειτουργικό επίπεδο, ενώ οι ετήσιες εκθέσεις δραστηριότητας συγκεντρώνουν πληροφορίες για τα αποτελέσματα και τη χρήση των πόρων σύμφωνα με τις αρχές της χρηστής δημοσιονομικής διαχείρισης (οικονομία, αποδοτικότητα και αποτελεσματικότητα).

Αποτελεί περίπλοκη και μακρόχρονη διαδικασία εκμάθησης, η οποία συνιστά σημαντική πρόκληση για την επιτυχία της μεταρρύθμισης, και η Επιτροπή θα πρέπει να αντλήσει ορισμένα μαθήματα από αυτές τις πρώτες δράσεις, προκειμένου να ενισχύσει στο μέλλον την αποτελεσματικότητα αυτής της διαδικασίας.

Ο διοικητικός μηχανισμός της Επιτροπής

3. Πιστεύει ότι οι υπηρεσίες της Επιτροπής πρέπει να διαρθρωθούν έτσι ώστε να εξασφαλίζεται διαχείριση με τη μέγιστη δυνατή ακεραιότητα και αποτελεσματικότητα. επισημαίνει τη διοικητική μεταρρύθμιση που έχει ήδη ξεκινήσει, ορισμένες συνιστώσες της οποίας ξεκίνησαν εντός του οικονομικού έτους 2000, και παροτρύνει την Επιτροπή να συνεχίσει τις προσπάθειες για να εξασφαλίσει ότι τα αποτελέσματα θα γίνουν όσο το δυνατόν ταχύτερα εμφανή, όσον αφορά, ειδικότερα, τη μεταρρύθμιση της εξωτερικής υπηρεσίας σύμφωνα με τις κατευθυντήριες γραμμές του Ευρωπαϊκού Κοινοβουλίου, και τη μεταρρύθμιση της οικονομικής διαχείρισης και του εσωτερικού ελέγχου των υπηρεσιών.

Απάντηση της Επιτροπής :

Κατά πρώτον, όσον αφορά τη διαχείριση των ανθρωπίνων πόρων, με σκοπό να καταστούν ευδιάκριτα τα μέσα μεταρρύθμισης, και αυτό όσο το δυνατό ταχύτερα, η Επιτροπή ξεκίνησε σειρά δράσεων για να εκμεταλλευθεί πλήρως το δυναμικό που υπάρχει για μεταρρύθμιση σύμφωνα με τον ισχύοντα κανονισμό υπηρεσιακής κατάστασης. Η Επιτροπή θέσπισε μεγάλο αριθμό αποφάσεων εφαρμογής της νέας πολιτικής προσωπικού σε όλους τους τομείς που δεν προϋποθέτουν τροποποίηση του κανονισμού υπηρεσιακής κατάστασης. Μέχρι τον Ιούνιο του 2002, η Επιτροπή είχε θεσπίσει αποφάσεις σχετικά με τα ακόλουθα θέματα:

- διοικητικές έρευνες και πειθαρχικές διαδικασίες

- κινητικότητα.

- κατευθυντήριες γραμμές για τις περιγραφές θέσεων απασχόλησης.

- καταγγελία δυσλειτουργιών.

- κοινωνική πολιτική.

- υπηρεσία μεσολάβησης.

- εθνικοί εμπειρογνώμονες.

- κατάρτιση.

- γενικές διατάξεις εκτέλεσης των άρθρων 43 και 45 του κανονισμού υπηρεσιακής κατάστασης (βαθμολογία και προαγωγή).

Ευρίσκονται υπό επεξεργασία αποφάσεις και κατευθυντήριες της Επιτροπής σχετικά με άλλα σημεία της μεταρρύθμισης, όπως η ελαστικότητα του χρόνου εργασίας, η τηλεργασία, η δημοσιονομική ευθύνη (άρθρο 22 του κανονισμού υπηρεσιακής κατάστασης), η ηθική παρενόχληση, οι σύμβουλοι και οι προϊστάμενοι μονάδας.

Πέρα από την θέσπιση νέων κανόνων, η μεταρρύθμιση συνεπάγεται οργανωτικές αλλαγές. Τέθηκε σε λειτουργία μια νέα "Υπηρεσία Ερευνών και Πειθαρχικών Κυρώσεων" (IDOC) στις αρχές του έτους 2002. Η διοργανική «Ευρωπαϊκή Υπηρεσία Επιλογής Προσωπικού» (EPSO) θα αρχίσει να λειτουργεί από την 1η Ιανουαρίου 2003.

Ένας μεγάλος αριθμός μεταρρυθμιστικών μέτρων απαιτεί την τροποποίηση του κανονισμού υπηρεσιακής κατάστασης. Η Επιτροπή υπέβαλε προτάσεις τροποποίησης στο Συμβούλιο τον Απρίλιο 2002. Προβλέπεται ότι το Συμβούλιο θα εγκρίνει αυτές τις τροποποιήσεις μέχρι τον Ιούνιο του 2002. Το πλήρες όφελος της μεταρρύθμισης θα μπορέσει να γίνει αντιληπτό μόνο μετά την έναρξη ισχύος του τροποποιημένου κανονισμού υπηρεσιακής κατάστασης.

Δεύτερον, το Συμβούλιο ενέκρινε το νέο δημοσιονομικό κανονισμό στις 25 Ιουνίου 2002. Όπως θα ενθυμείται το Κοινοβούλιο, η διαδικασία που οδήγησε σε αυτό το νέο δημοσιονομικό κανονισμό χαρακτηρίστηκε από έντονο διοργανικό διάλογο, ο οποίος επέτρεψε να ληφθούν υπόψη οι απόψεις όλων των συμμετεχόντων φορέων.

Μαζί με τους κανόνες εφαρμογής του (σχέδιο των οποίων εγκρίθηκε από την Επιτροπή στις 24 Ιουλίου και στη συνέχεια διαβιβάστηκε για γνωμοδότηση στα άλλα όργανα), ο νέος δημοσιονομικός κανονισμός θα αποτελέσει τον ακρογωνιαίο λίθο ενός σύγχρονου συστήματος οικονομικής διαχείρισης και ελέγχου από την 1η Ιανουαρίου 2003.

Τρίτον, με τη βοήθεια της αρμόδιας για τον προϋπολογισμό αρχής, τα κονδύλια ΒΑ που δημιουργήθηκαν το 2000 παρέχουν τώρα ένα πλαίσιο μέσα στο οποίο είναι δυνατόν να χρηματοδοτηθεί η τεχνική και διοικητική βοήθεια για την εφαρμογή προγραμμάτων, η οποία δεν αποτελεί καθήκον δημόσιας εξουσίας. αυτό ελάφρυνε σημαντικά τις δεσμεύσεις που βαρύνουν μεγάλο αριθμό προγραμμάτων και εξασφάλισε στην Επιτροπή τα μέσα χωρίς τα οποία θα ήταν αδιανόητη η έναρξη μαζικής αποκέντρωσης των προγραμμάτων εξωτερικής βοήθειας και η απορρόφηση των γραφείων τεχνικής βοήθειας.

Τέταρτον, όσον αφορά τα κύρια στοιχεία της μεταρρύθμισης της εξωτερικής υπηρεσίας, που ξεκίνησε τον Μάιο του 2000, υπάρχουν τα ακόλουθα αποτελέσματα:

- όσον αφορά την επιθυμία καλύτερων αποτελεσμάτων μεταξύ του προγραμματισμού της βοήθειας και των πολιτικών προτεραιοτήτων, μέσω της ανάπτυξης εγγράφων εθνικής και περιφερειακής στρατηγικής: έχουν μέχρι σήμερα καταρτιστεί 119 έγγραφα εθνικής στρατηγικής.

- όσον αφορά την ενίσχυση της συνοχής της εκτέλεσης των σχεδίων, χάρη στη διαχείριση του συνολικού κύκλου σχεδίων από μια μοναδική νέα μονάδα, την υπηρεσία συνεργασίας EuropeAid: από τότε οι παλαιές δεσμεύσεις που δεν έχουν εκτελεστεί μειώθηκαν κατά το ήμισυ.

- όσον αφορά τη διαχείριση αυτών των σχεδίων σε πιο τοπικό επίπεδο, μέσω της αποκέντρωσης των ευθυνών προς όφελος των αντιπροσωπειών της Ευρωπαϊκής Επιτροπής: κατά τα τέλη του 2002, οι δραστηριότητες όλων των αντιπροσωπειών που ευρίσκονται στην Ευρώπη, την Κεντρική Ασία, στην περιοχή της Μεσογείου, στην Ασία, στη Λατινική Αμερική καθώς και εκείνες των 13 Αντιπροσωπειών που βρίσκονται στις χώρες ΑΚΕ θα στηριχθούν σε αυτό το νέο μοντέλο.

Η Επιτροπή εκτιμά την υποστήριξη του Ευρωπαϊκού Κοινοβουλίου και ελπίζει ότι ο διάλογος θα συνεχιστεί. Ιδιαίτερα, ήταν εξαιρετικά επωφελές το γεγονός ότι η αρμόδια για τον προϋπολογισμό αρχή αποφάσισε, για πρώτη φορά κατά τη διαδικασία προϋπολογισμού 2002, να άρει την επιφύλαξη σχετικά με τους πόρους που προορίζονται να χρηματοδοτήσουν τις αντιπροσωπείες (τίτλος A-6 του προϋπολογισμού της Επιτροπής). Αυτό επέτρεψε την αρμονική και αποτελεσματική χρηματοδότηση των δραστηριοτήτων. Στο βαθμό που θα προβλεφθούν οι απαραίτητοι πόροι στους επόμενους προϋπολογισμούς, η διαδικασία θα εξακολουθήσει και θα οδηγήσει σε ενίσχυση του ρόλου και της προβολής της ΕΕ.

4. Επισημαίνει, ωστόσο, κάποια καθυστέρηση όσον αφορά την υλοποίηση ορισμένων δράσεων που είχαν περιληφθεί στο Λευκό Βιβλίο, όπως προκύπτει από τον πίνακα υλοποίησης που διαβίβασε η Επιτροπή (Παράρτημα 5 των απαντήσεων στο ερωτηματολόγιο), λόγω των συνεχιζόμενων διοργανικών διαδικασιών, που αφορούν τόσο τον Δημοσιονομικό Κανονισμό όσο και τον Κανονισμό Υπηρεσιακής Κατάστασης των Υπαλλήλων. σημειώνει, όσον αφορά το άρθρο 96 (ανάκτηση αχρεωστήτως καταβληθέντων ποσών) ότι η Επιτροπή, στην ανακοίνωσή της του Δεκεμβρίου 2000, διετύπωσε μια νέα οργανωτική δομή για την αντιμετώπιση των ανακτήσεων. επισημαίνει επίσης ότι οι εσωτερικές διαδικασίες όσον αφορά την επιβαλλόμενη ανάκτηση βρίσκονται στη φάση της προετοιμασίας και επιθυμεί να πληροφορηθεί την αποτελεσματικότητα του νέου αυτού συστήματος ελέγχου σε έναν τομέα που αποτελεί τομέα προτεραιότητας για την Επιτροπή Ελέγχου του Προϋπολογισμού.

Απάντηση της Επιτροπής :

Πρώτον, όσον αφορά τη μεταρρύθμιση της πολιτικής προσωπικού, ενημερωμένος πίνακας αποτελεσμάτων ο οποίος συνοψίζει την κατάσταση προόδου της εφαρμογής των μέτρων μεταρρύθμισης στις 31 Μαρτίου 2002 και αποδεικνύει ότι μπορούν να καλυφθούν ορισμένες καθυστερήσεις, διαβιβάστηκε στο Κοινοβούλιο τον Μάιο 2002.

Είναι εντούτοις ορθό ότι σημειώθηκαν καθυστερήσεις το 2001, σε σχέση με το αρχικό χρονοδιάγραμμα. Οι συζητήσεις που διεξήχθησαν στο πλαίσιο ομάδας υψηλού επιπέδου υπό την προεδρία του πρώην Γενικού Γραμματέα του Συμβουλίου, κυρίου Ersboell, είχαν ένα ιδιαίτερα θετικό αποτέλεσμα, και συγκεκριμένα τη συμφωνία που συνήφθη μεταξύ της Επιτροπής και των συνδικάτων που αντιπροσωπεύουν την πλειοψηφία του προσωπικού από εκλογική άποψη για το σύνολο των μέτρων σχετικά με τη μεταρρύθμιση της πολιτικής προσωπικού. Το Μάιο, Ιούνιο και Οκτώβριο 2001, η ομάδα "Ersboell" διοργάνωσε συσκέψεις με τους αντιπροσώπους των άλλων οργάνων (Γενικές Γραμματείες/αντιπρόσωποι της διοίκησης και του προσωπικού) πριν καταρτίσει την έκθεσή της. Αυτές οι συσκέψεις επέτρεψαν την εποικοδομητική ανταλλαγή απόψεων, γεγονός που επέτρεψε στην ομάδα να επεξεργαστεί τα συμπεράσματά της και να θεσπίσει τις συστάσεις της προς την Επιτροπή, έχοντας ταυτόχρονα επακριβή γνώση των θέσεων και των απόψεων των άλλων οργάνων.

Επιπλέον, οι διοικήσεις των άλλων οργάνων είχαν την ευκαιρία να εκφράσουν την άποψή τους για όλες τις προτάσεις μεταρρύθμισης στο πλαίσιο μιας ομάδας εμπειρογνωμόνων σχετικά με τους ανθρώπινους πόρους, που συγκροτήθηκε από τους προϊσταμένους των διοικήσεων. Η ομάδα πραγματοποίησε πολλές συνεδριάσεις το 2001, παράλληλα με τις διεξαγόμενες διαβουλεύσεις με την Επιτροπή. Η ομάδα αντάλλαξε απόψεις σχετικά με τις διάφορες προτάσεις που διατυπώθηκαν και κατέδειξε ταχέως τα σημεία που έχουν ιδιαίτερο ενδιαφέρον για τα όργανα.

Σαν αποτέλεσμα των προαναφερόμενων συνεδριάσεων, της διαβούλευσης με το προσωπικό και των συνεννοήσεων με τα συνδικάτα, η Επιτροπή ενέκρινε το Δεκέμβριο 2001 ένα προσχέδιο κανονισμού του Συμβουλίου για την τροποποίηση του κανονισμού υπηρεσιακής κατάστασης. .

Σύμφωνα με το άρθρο 10 του κανονισμού, η Επιτροπή πρέπει να διαβουλεύεται με τη διοργανική επιτροπή του ΚΥΚ για κάθε πρόταση αναθεώρησης του κανονισμού. Το προσχέδιο κανονισμού του Συμβουλίου για την τροποποίηση του ΚΕΚ πρέπει ως εκ τούτου αρχικά να υποβληθεί σε αυτή την επιτροπή πριν να μπορεί να εγκριθεί από την Επιτροπή ως σχέδιο κανονισμού. Τον Ιανουάριο 2002, η Επιτροπή υπέβαλε το προσχέδιό της στην επιτροπή του κανονισμού υπηρεσιακής κατάστασης, η οποία κατέστησε γνωστή τη γνώμη της στις αρχές Απριλίου. Στις 24 Απριλίου 2002, η Επιτροπή θέσπισε σχέδιο κανονισμού του Συμβουλίου για την τροποποίηση του ΚΥΚ, το οποίο λάμβανε υπόψη τις παρατηρήσεις της διοργανικής επιτροπής του κανονισμού υπηρεσιακής κατάστασης. Το γενικό χρονοδιάγραμμα, που θεσπίστηκε από το Συμβούλιο Γενικών Υποθέσεων στις 15 Απριλίου 2002 - προβλέπει την ολοκλήρωση των διαπραγματεύσεων κατά τα τέλη της ελληνικής προεδρίας (Ιούνιος 2003). Στη συγκεκριμένη βάση, το Συμβούλιο Γενικών Υποθέσεων κάλεσε τα άλλα Όργανα να υποβάλουν τις παρατηρήσεις τους μέχρι τα τέλη 2002

Δεύτερον, όσον αφορά το δημοσιονομικό έλεγχο, προβλέπεται να ληφθούν πριν από τα τέλη 2002 όλες οι τελικές αποφάσεις που προβλέπονται στο πλαίσιο της μεταρρύθμισης. Εντούτοις, σε ορισμένες περιπτώσεις, η εφαρμογή των μέτρων μεταρρύθμισης δεν θα είναι εφικτή πριν από την έναρξη ισχύος ορισμένων νομοθετικών πράξεων: κυρίως την έναρξη ισχύος την 1η Ιανουαρίου 2003 του νέου δημοσιονομικού κανονισμού που θεσπίστηκε από το Συμβούλιο στις 25 Ιουνίου και των κανόνων εφαρμογής, το σχέδιο των οποίων υπέβαλε η Επιτροπή στα άλλα όργανα για γνωμοδότηση στις 25 Ιουλίου 2002.

Ορισμένα μέτρα που αποφασίστηκαν στο σχέδιο δράσης που εγκρίθηκε από την Επιτροπής στις 13 Δεκεμβρίου 2000 (πιο αποτελεσματική διαχείριση της είσπραξης αχρεωστήτως καταβληθέντων SEC(2000)2204/3) αποτελούν μέρος των διατάξεων που δεν μπορούν να υλοποιηθούν χωρίς τροποποίηση της νομοθεσίας. Σχετικά με το θέμα και για τα μέτρα που μπορούν να υλοποιηθούν χωρίς τροποποίηση της νομοθεσίας, βλέπε κάτωθι τα σχόλια του σημείου 79.

Προετοιμάζεται ανακοίνωση προς τα άλλα όργανα, με διπλό στόχο να αναφέρει τα μέτρα που ελήφθησαν σύμφωνα με το προαναφερόμενο πρώτο σχέδιο δράσης του Δεκεμβρίου 2000 σχετικά με την είσπραξη των βεβαιωμένων απαιτήσεων και, σύμφωνα με τις δεσμεύσεις που αναλήφθηκαν από την Επιτροπή τον Δεκέμβριο 2000, να συμπληρώσει αυτό το σχέδιο δράσης με νέα μέτρα που θα εξασφαλίσουν την πιο αποτελεσματική είσπραξη των χρεών. Η εν λόγω ανακοίνωση θα λάβει υπόψη τα συμπεράσματα που περιλαμβάνονται σε μία έκθεση της ΥΕΕ για τις εισπράξεις η οποία πρόκειται να ολοκληρωθεί σύντομα.

5. Ζητεί την τακτική ενημέρωση των αρμόδιων επιτροπών του όσον αφορά την εκτέλεση ορισμένων δράσεων μεταρρύθμισης και διοικητικών αποφάσεων, και ειδικότερα:

- Ζητεί λεπτομερή κατάλογο καθώς και ρεαλιστικό χρονοδιάγραμμα σχετικά με τις καταργήσεις και τις παρατάσεις λειτουργίας Γραφείων Τεχνικής Βοήθειας (ΤΑΟ) και άλλων αντίστοιχων οργανισμών, καθώς και τη δημιουργία νέων, ιδίως όσον αφορά το κοινοτικό πρόγραμμα για τις ίσες ευκαιρίες στο πλαίσιο της θέσης B3-4012, η διαχείριση του οποίου επικρίθηκε εντονότατα από το Ελεγκτικό Συνέδριο (ετήσια έκθεση - παράγραφος 3.95).

Απάντηση της Επιτροπής :

Στο μέλλον, το άρθρο 57 του δημοσιονομικού κανονισμού 2002 (καθώς και το σχέδιο των κανόνων εφαρμογής) καθορίζει σαφείς κανόνες σχετικά με το είδος καθηκόντων που μπορούν να ανατεθούν σε ιδιωτικούς οργανισμούς καθώς και τον τρόπο δράσης σε παρόμοιες περιπτώσεις. Κανένα καθήκον εκτέλεσης πόρων δεν μπορεί πλέον να ανατεθεί σε οργανισμούς του ιδιωτικού τομέα.

Όσον αφορά τα Γραφεία Τεχνικής Βοήθειας (ΓΤΒ) που αναφέρονται στη διορθωτική επιστολή αριθ. 1 (παράρτημα 3 της διορθωτικής επιστολής αριθ. 1 στο προσχέδιο προϋπολογισμού 2001. SEC(2000) 1363 της 4ης Σεπτεμβρίου 2000), το ευρετήριο ενημερώνεται από την Επιτροπή τακτικά και διαβιβάζεται στην αρμόδια επιτροπή του Ευρωπαϊκού Κοινοβουλίου. Αυτό το ευρετήριο περιλαμβάνει ακριβείς πληροφορίες σχετικά με :

- τις ημερομηνίες λήξης των συμβάσεων.

- τον αριθμό των καταργηθέντων ΓΤΒ.

- τον αριθμό των ΓΤΒ που πρόκειται να καταργηθούν.

Η τρέχουσα κατάσταση αποδεικνύει ότι, σε ένα σύνολο 126 ΓΤΒ, 87 είχαν ήδη καταργηθεί την 1η Μαΐου 2002, επτά πρόκειται να καταργηθούν το 2002 και ένα το 2003.

Όσον αφορά την τεχνική και διοικητική βοήθεια όπως αυτή περιγράφεται από τον οδηγό «κατευθυντήριες γραμμές σχετικά με την εξωτερική ανάθεση της τεχνικής και διοικητικής βοήθειας σε οντότητες ιδιωτικού δικαίου στο πλαίσιο της εφαρμογής προγραμμάτων», πραγματοποιείται προηγούμενος συστηματικός έλεγχος από την Επιτροπή για να διαπιστωθεί η τήρηση των ισχυόντων κανόνων και ιδιαίτερα για να εξασφαλισθεί ότι τα καθήκοντα που προορίζονται για εξωτερική ανάθεση δεν υπάγονται στην άσκηση της δημόσιας εξουσίας ή στην άσκηση διακριτικής ευχέρειας.

Όσον αφορά τη χρήση των ΓΤΒ στο πλαίσιο του προγράμματος «ισότητα ευκαιριών», η Επιτροπή επιβεβαιώνει:

- ότι τα καθήκοντα του γραφείου τεχνικής βοήθειας στο οποίο αναφέρεται το Ελεγκτικό Συνέδριο στην ετήσια έκθεσή του 2000, ανελήφθησαν εκ νέου από τις υπηρεσίες της ΓΔ Απασχόληση κατά τη διάρκεια των δύο οικονομικών ετών 1999 και 2000.

- ότι οι πιστώσεις σχετικά με την τεχνική βοήθεια μειώθηκαν σημαντικά στο πλαίσιο του προγράμματος «ισότητα των ευκαιριών» 2001-2005.

- ότι αυτή η πολιτική της εκ νέου ανάθεσης των καθηκόντων στο εσωτερικό της Επιτροπής στηρίχθηκε με επαρκείς πόρους που επέτρεψαν στην Επιτροπή να εκπληρώσει αυτά τα καθήκοντα με τους καλύτερους δυνατούς όρους.

- όσον αφορά τους εκτελεστικούς φορείς στους οποίους έχουν ανατεθεί καθήκοντα διαχείρισης των κοινοτικών προγραμμάτων (COM(2000) 788), συγκεκριμένα καθήκοντα που κατά την εκτίμηση διαφόρων γενικών διευθύνσεων μπορούν να ανατεθούν εξωτερικά,

Απάντηση της Επιτροπής :

Σύμφωνα με την πρόταση της Επιτροπής, για την οποία το Κοινοβούλιο διατύπωσε γνώμη τον Ιούλιο, το νέο μέσο που αποτελούν «οι εκτελεστικοί οργανισμοί» θα πρέπει να μπορεί να εφαρμόζεται στη διαχείριση προγραμμάτων στην ΕΕ σε όλους τους τομείς. Η αρμόδια για τον προϋπολογισμό επιτροπή του Συμβουλίου συνήψε πρόσφατα συμφωνία για την πρόταση της 26ης Σεπτεμβρίου 2002. Το κατά πόσον είναι ενδεδειγμένη η δημιουργία ενός εκτελεστικού οργανισμού θα πρέπει να αξιολογείται για κάθε περίπτωση ξεχωριστά. το Κοινοβούλιο θα ενημερώνεται για τα επιμέρους σχέδια εφαρμογής τουλάχιστον μια φορά ετησίως κατά τη διάρκεια της διαδικασίας του προϋπολογισμού.

- τα ρυθμιστικά μέσα που ορίζονται από τα κοινοτικά προγράμματα, όπου η μέθοδος διαχείρισης έγκειται στη χρήση ενός δικτύου εθνικών φορέων και ζητεί να καλείται να γνωμοδοτεί επί των ρυθμιστικών αυτών μέσων,

Απάντηση της Επιτροπής :

Το άρθρο 54 του νέου δημοσιονομικού κανονισμού - το οποίο προκύπτει μετά από έντονο διοργανικό διάλογο - περιλαμβάνει γενικούς κανόνες για τις λεπτομέρειες προσφυγής σε εθνικούς φορείς για την εφαρμογή προγραμμάτων της ΕΕ. Στο σχέδιο κανονισμού σχετικά με τους κανόνες εφαρμογής του νέου δημοσιονομικού κανονισμού, η Επιτροπή προτείνει ότι η ανάθεση εξουσιών σε εθνικούς φορείς, δημόσιους ή ιδιωτικούς, πρέπει να υποβάλλεται σε αυστηρούς όρους. Αυτοί οι όροι αφορούν το εφαρμοστέο δίκαιο, τις απαιτούμενες δημοσιονομικές εγγυήσεις και τη συμμόρφωση με τους κανόνες χρηστής δημοσιονομικής διαχείρισης (οικονομία, αποδοτικότητα, αποτελεσματικότητα). Όσον αφορά τα επιμέρους προγράμματα, αυτά θα θεσπίζονται σύμφωνα με τις διαδικασίες που ορίζονται στη συνθήκη ΕΚ.

- διαχειριστική πολιτική για τους χρηματοοικονομικούς πόρους της ΕΕ στα διάφορα μέρη του κόσμου, συμπεριλαμβανομένης της αποκέντρωσής τους προς τις αντιπροσωπείες και υπέρ των εξωτερικών υπηρεσιών, καθώς και της επίπτωσής τους στη βελτίωση της εξωτερικής βοήθειας της ΕΕ,

Απάντηση της Επιτροπής :

Η Επιτροπή θα συνεχίσει να ενημερώνει τακτικά το Ευρωπαϊκό Κοινοβούλιο για την πρόοδο της διαδικασίας αποκέντρωσης προς τις αντιπροσωπείες και ευρίσκεται στην ευτυχή θέση να μπορεί να διαβιβάσει στο Κοινοβούλιο την πλέον πρόσφατη έκθεσή της για την κατάσταση προόδου της αποκέντρωσης.

Στη βάση της ανακοίνωσης της 16ης Μαΐου 2000 σχετικά με τη μεταρρύθμιση της διαχείρισης της εξωτερικής βοήθειας καθώς και της διαδικασίας αποκέντρωσης, υποβλήθηκε στην Επιτροπής στις 2 Ιουλίου 2002 ανακοίνωση για τη διοικητική μεταρρύθμιση της ενοποιημένης εξωτερικής υπηρεσίας. Η έγκριση αυτής της ανακοίνωσης από την Επιτροπή σημειώνει σημαντική πρόοδο προς την κατεύθυνση της βελτίωσης της κατάρτισης του προσωπικού και της διαχείρισης των αντιπροσωπειών. Προτείνεται η νέα ενιαία υπηρεσία να είναι επιφορτισμένη με τη διαχείριση του προσωπικού των αντιπροσωπειών, οι αρμοδιότητες των αντιπροσωπειών να είναι σαφέστερα καθορισμένες και νέα διάρθρωση καριέρας να καθιερωθεί για τους υπαλλήλους που είναι αποσπασμένοι σε τρίτες χώρες. Αυτά τα μέτρα σχεδιάστηκαν για να εξασφαλίσουν την ταχύτερη και πιο αποτελεσματική χορήγηση της βοήθειας της ΕΕ.

- τη σύσταση ευρωπαϊκού ομίλου διοίκησης και ευρωπαϊκής υπηρεσίας προσλήψεων,

Απάντηση της Επιτροπής :

Οι Γενικοί Γραμματείς των Οργάνων δημιούργησαν μια διοργανική ομάδα εργασίας για το θέμα ενός «Ευρωπαϊκού Ομίλου Διοίκησης».

Ένα πρώτο έγγραφο προβληματισμού το οποίο συνέταξε η ομάδα εργασίας εξετάστηκε κατά τη σύσκεψη των Γενικών Γραμματέων της 9ης Ιουλίου 2002 και αυτή η ομάδα ανέλαβε σαν αποστολή να καταρτίσει ένα λεπτομερέστερο σχέδιο, το οποίο θα διαβιβαστεί στους Γενικούς Γραμματείς τον Ιανουάριο 2003.

Οι Γενικοί Γραμματείς συμφώνησαν ως προς την αρχή της δημιουργίας ενός τέτοιου ομίλου κατά τη διάρκεια του έτους 2004, προσδιορίζοντας ότι θα πρέπει ο όμιλος αυτός να έχει τρεις κύριες προτεραιότητες, συγκεκριμένα τον προσανατολισμό του νέου προσωπικού, την κατάρτιση στη διαχείριση και την ανάπτυξη σταδιοδρομιών και προσόντων. Ο Ευρωπαϊκός Όμιλος Διοίκησης θα συμβάλει επίσης στην ανάπτυξη συνεκτικότερης ιδεολογίας στο εσωτερικό των οργάνων, όσον αφορά τη διαχείριση και τη διοίκηση.

Μετά τη συμφωνία που συνήφθη μεταξύ όλων των οργάνων, η διοργανική Ευρωπαϊκή Υπηρεσία Επιλογής Προσωπικού (EPSO) θα συσταθεί και θα αρχίσει τις δραστηριότητές της την 1η Ιανουαρίου 2003 (βλέπε επίσης την απάντηση στο σημείο 11).

- τον πολυετή προγραμματισμό με στόχο τη μετατροπή των προσωρινών θέσεων σε μόνιμες και τους εμπλεκόμενους τομείς,

Απάντηση της Επιτροπής :

Στη Λευκή Βίβλο της για τη μεταρρύθμιση, η Επιτροπή ανακοίνωσε την πρόθεσή της να ξεκινήσει προσπάθεια μετατροπής προσωρινών θέσεων απασχόλησης σε μόνιμες θέσεις. Αυτό το εγχείρημα δικαιολογήθηκε από τη διαπίστωση ότι ένα μέρος των προσωρινών υπαλλήλων της Επιτροπής εκπλήρωνε στην πράξη καθήκοντα τα οποία είχαν καταστεί μόνιμα.

Τέτοιου είδους μετατροπές θέσεων απασχόλησης δεν σημαίνουν ουδόλως ότι το όργανο θα σταματήσει να προσφεύγει στην αναζήτηση προσωρινών θέσεων απασχόλησης για να ικανοποιήσει συγκεκριμένες ανάγκες που προϋποθέτουν ειδική εμπειρογνωμοσύνη. πράγματι, και σύμφωνα με τον προσανατολισμό που προτείνεται στη Λευκή Βίβλο, άλλα είδη καθεστώτων από αυτά που προτείνονται στο πλαίσιο της μεταρρύθμισης θα αντικαταστήσουν εν μέρει τις προσωρινές θέσεις.

Το έγγραφο για τους ανθρώπινους πόρους που συνόδευε το προσχέδιο προϋπολογισμού (ΠΠ) 2001 ανακοίνωνε μια πρώτη δράση για 180 θέσεις Α και 90 θέσεις Β, σε τρεις φάσεις εκ των οποίων η κάθε μία θα ανέρχεται σε 60 Α και 30 Β.

150 μετατροπές πραγματοποιήθηκαν κατά τη διάρκεια των οικονομικών ετών 2001 και 2002. Το 2003, αυτές θα αφορούν 67 θέσεις απασχόλησης (20 Α4, 20 A5, 1 LA5, 6 LA7, 10 B1 και 10 B2). Οι υπόλοιπες μετατροπές θα ζητηθούν για το οικονομικό έτος 2004.

Οι μετατροπές πραγματοποιούνται σε όλες τις Γενικές Διευθύνσεις, εκτός από τα γραφεία των Επιτρόπων.

- την ενίσχυση του εξωτερικού στοιχείου στην πειθαρχική διαδικασία,

Απάντηση της Επιτροπής :

Στις 19 Φεβρουαρίου 2002, η Επιτροπή θέσπισε απόφαση για τη διεξαγωγή διοικητικών ερευνών και για τις πειθαρχικές διαδικασίες (C 2002 (540)). Προκειμένου να ενισχύσει το εξωτερικό σκέλος των πειθαρχικών διαδικασιών, το άρθρο 10 της συγκεκριμένης απόφασης προβλέπει ότι ο Πρόεδρος του πειθαρχικού συμβουλίου πρέπει να επιλέγεται μεταξύ παλαιών υπαλλήλων ή υπαλλήλων εν υπηρεσία (οι οποίοι τελούν υπό ειδική άδεια κατά τη διάρκεια της εντολής τους) ή μεταξύ των παλαιών μελών των Ευρωπαϊκών Οργάνων. Ο νέος Πρόεδρος του πειθαρχικού συμβουλίου, ένα παλαιό μέλος του Πρωτοδικείου, θα αναλάβει τα καθήκοντά του την 1η Νοεμβρίου 2002.

- την αναθεώρηση της ρύθμισης περί συντάξεων αναπηρίας ιδιαίτερα σ' ό,τι αφορά το συντελεστή στάθμισης.

Απάντηση της Επιτροπής :

Το κύριο σημείο της μεταρρύθμισης του κοινοτικού συστήματος αναπηρίας που προτάθηκε στο Συμβούλιο συνίσταται στην αντικατάσταση της σύνταξης αναπηρίας με επίδομα αναπηρίας ίσο προς 70% του τελευταίου βασικού μισθού που ελάμβανε ο ενδιαφερόμενος όταν ήταν ακόμα εν υπηρεσία. αυτό το επίδομα θα υπόκειται σε συνεισφορές στο συνταξιοδοτικό σύστημα. Η προαγωγή σε κλιμάκιο καταργείται. Το επίδομα αναπηρίας δεν θα είναι μικρότερο από το κατώτατο όριο διαβίωσης.

Στην πρόταση που υποβλήθηκε τον Απρίλιο από την Επιτροπή στο Συμβούλιο, θεσπίστηκε ένας ειδικός συντελεστής στάθμισης για τις συντάξεις, ο οποίος ορίζεται μετά από σύγκριση των επιπέδων του κόστους ζωής σε διάφορες χώρες. Οι διορθωτικοί συντελεστές που εφαρμόζονται στις συντάξεις θα ισχύουν επίσης για τα επιδόματα αναπηρίας. Οι νέοι διορθωτικοί συντελεστές που στηρίζονται στη σύγκριση μεταξύ των χωρών και όχι μεταξύ πρωτευουσών, όπως ισχύει επί του παρόντος - θα είναι πιο κοντά στις πραγματικές διαφορές που υπάρχουν μεταξύ των διαφόρων κρατών της Ευρωπαϊκής Ένωσης.

6. Ζητεί από την Επιτροπή, ενόψει της πρόσφατης αύξησης των αποκεντρωμένων ευρωπαϊκών οργανισμών, να προτείνει ένα μηχανισμό επανεξέτασης για τους εν λόγω οργανισμούς, ο οποίος θα βασίζεται στον λόγο κόστους-οφέλους και στην προστιθέμενη αξία σε σύγκριση με άλλες εναλλακτικές λύσεις.

Απάντηση της Επιτροπής :

Όπως ήδη αναφέρεται στο σημείο 5, δεύτερη περίπτωση, η Επιτροπή προτείνει για το νέο μέσο του "εκτελεστικού οργανισμού" επιμέρους αξιολόγηση της σκοπιμότητας ενός εκτελεστικού οργανισμού στη συγκεκριμένη περίπτωση. Επιπλέον, η πρόταση της Επιτροπής προβλέπει ρητά τη δυνατότητα κατάργησης ενός εκτελεστικού οργανισμού, στο βαθμό που η συνέχισή του δεν θεωρείται πλέον ενδεδειγμένη. Όσον αφορά τους υπάρχοντες κοινοτικούς οργανισμούς, μόνον στην περίπτωση του Ευρωπαϊκού Οργανισμού Ανασυγκρότησης, η νομική εντολή προβλέπει ρητά τη δυνατότητα κατάργησης του οργανισμού.

7. Επισημαίνει ότι οιοδήποτε μέτρο προϋποθέτει τροποποίηση του Κανονισμού Υπηρεσιακής Κατάστασης των Υπαλλήλων και του λοιπού προσωπικού, όπως το νέο σύστημα σταδιοδρομίας, η χαμηλή απόδοση, η ευέλικτη συνταξιοδότηση, και οι κανόνες όσον αφορά το «κάρφωμα», πρέπει να συνάδει προς τις αρχές της ανεξαρτησίας, της ουδετερότητας και της συνέχειας της ευρωπαϊκής δημόσιας υπηρεσίας και τα σύγχρονα πρότυπα διοίκησης, ιδιαίτερα όσον αφορά την εξυπηρέτηση και την πρόσβαση των πολιτών.

Απάντηση της Επιτροπής :

Η Επιτροπή ανέλαβε τη δέσμευση στη Λευκή Βίβλο να θεμελιώσει τη διαδικασία μεταρρύθμισης στις βασικές αρχές της ανεξαρτησίας, της ευθύνης, της υποχρέωσης λογοδοσίας, της αποτελεσματικότητας και της διαφάνειας.

Στην πρότασή της για την τροποποίηση του κανονισμού υπηρεσιακής κατάστασης, η Επιτροπή πρότεινε ορισμένα μέτρα που ενισχύουν τις αρχές της ανεξαρτησίας, της ουδετερότητας και της συνέχειας της Ευρωπαϊκής Δημόσιας Υπηρεσίας. Η εν λόγω πρόταση εκθέτει με σαφήνεια τις βασικές υποχρεώσεις των ευρωπαίων υπαλλήλων που διέπουν την άσκηση των καθηκόντων τους και τη συμπεριφορά τους, όπως η αμεροληψία, η αντικειμενικότητα και η ειλικρίνεια, οι οποίες αναγνωρίζονται από τη νομολογία. Καθορίζονται οι υποχρεώσεις των υπαλλήλων σε καταστάσεις που μπορεί να οδηγήσουν σε σύγκρουση συμφερόντων. Οι κανόνες σχετικά με την επαγγελματική εχεμύθεια αναθεωρήθηκαν για να προσεγγίσουν τους νέους κανόνες της ΕΕ σχετικά με την πρόσβαση του κοινού στα έγγραφα. Τέλος, η Επιτροπή εισήγαγε σειρά μέτρων για να εξασφαλίσει την τήρηση επαγγελματικών και δεοντολογικών κανόνων, όπως οι νέοι πειθαρχικοί κανόνες, οι κανόνες που αφορούν την καταγγελία δυσλειτουργιών και την επαγγελματική ανεπάρκεια.

Η συνέχεια της Ευρωπαϊκής Δημόσιας Υπηρεσίας θα εξασφαλιστεί στο πλαίσιο του τροποποιημένου κανονισμού υπηρεσιακής κατάστασης. Θα διατηρηθούν βασικές αρχές όπως η δια βίου απασχόληση των ευρωπαίων υπαλλήλων και ένα σύστημα θεμελιωμένο στη σταδιοδρομία. Επιπλέον, πρέπει να τονιστεί ότι ο κανονισμός θα συνεχίσει να εφαρμόζεται στους υπαλλήλους όλων των Ευρωπαϊκών Οργάνων και Οργανισμών.

8. Αναμένει ότι οι ανθρώπινοι πόροι που διατίθενται στις διάφορες συνιστώσες της μεταρρύθμισης επαρκούν για να διασφαλίσουν την ταχεία και αποτελεσματική εφαρμογή της, δηλαδή, το προσωπικό που έχει διατεθεί για τη μεταρρύθμιση της εξωτερικής υπηρεσίας και το προσωπικό που επηρεάζεται από τη μεταρρύθμιση αυτή. ομοίως, σε σχέση με τη μεταρρύθμιση της οικονομικής διαχείρισης και του ελέγχου στο εσωτερικό των τμημάτων και των αντιπροσωπειών της Επιτροπής, επιθυμεί να πληροφορηθεί τα προβλήματα προσλήψεων, αν υπάρχουν, που αντιμετωπίζει η Επιτροπή.

Απάντηση της Επιτροπής :

Τα προβλήματα που αντιμετωπίζονται από τις υπηρεσίες και τις αντιπροσωπείες της Επιτροπής στο πλαίσιο της μεταρρύθμισης της εξωτερικής υπηρεσίας συνδέονται με την αβεβαιότητα που υπάρχει όσον αφορά την προηγούμενη διαθεσιμότητα επαρκών χρηματοοικονομικών πόρων, ικανών να εξασφαλίσουν την προβλεπόμενη συνεχή πρόοδο. Δεδομένου ότι ο ρόλος των αντιπροσωπειών της Επιτροπής μεγαλώνει, η Επιτροπή πρέπει να εξασφαλίσει τη διάθεση επαρκών πόρων και ζήτησε κατά συνέπεια συμπληρωματικούς πόρους για το 2003 (τίτλος Α6), προκειμένου να καλύψει τα έξοδα υποδομής που έχουν σχέση με την αποκέντρωση και το αυξημένο προσωπικό.

Η Επιτροπή έχει αναλάβει τη δέσμευση να αποκεντρώσει τη διαχείριση της εξωτερικής βοήθειας και να πραγματοποιήσει τη μεταφορά των αρμοδιοτήτων προς τις 78 αντιπροσωπείες που διαχειρίζονται τη βοήθεια, σύμφωνα με το ακόλουθο χρονοδιάγραμμα: 21 αντιπροσωπείες καλύφθηκαν το 2001, 26 θα καλυφθούν το 2002 και οι υπόλοιπες το 2003. Η Επιτροπή έχει εξάλλου την πρόθεση να ολοκληρώσει τη δημιουργία ενός νέου γραφείου στην Καμπούλ το 2002.

Η προσέγγιση της Επιτροπής συνίστατο πάντα στη χορήγηση πόρων στις αντιπροσωπείες που είναι εγκατεστημένες σε τρίτες χώρες ώστε να τους παρέχεται η δυνατότητα να εκπληρώνουν τα νέα καθήκοντά τους εξασφαλίζοντας ταυτόχρονα το απαιτούμενο επίπεδο ποιότητας. Αυτό προϋποθέτει τη διάθεση συμπληρωματικών ανθρωπίνων, τεχνικών και δημοσιονομικών πόρων προερχόμενων από διάφορα τμήματα του προϋπολογισμού (A6 και κονδύλια ΒΑ).

Ένα μέρος των νέων θέσεων που εγκρίθηκαν στους προϋπολογισμούς 2001 και 2002 καλύφθηκε με τη χρήση συμπληρωματικών έκτακτων υπαλλήλων στο εσωτερικό του δικτύου των αντιπροσωπειών και το ΠΠ 2003 περιλαμβάνει περαιτέρω αιτήσεις που αποβλέπουν στην επιτάχυνση της διάθεσης υφιστάμενων θέσεων απασχόλησης των κεντρικών υπηρεσιών προς τις αντιπροσωπείες.

Η μεταφορά αρμοδιοτήτων σε ένα ειδικό ανά χώρα χαρτοφυλάκιο θα είναι σταδιακή, δεδομένου ότι ο ρυθμός εξαρτάται από το ρυθμό αύξησης της ικανότητας απορρόφησης των αντιπροσωπειών. Οι αντιπροσωπείες έφεραν στο φως σημαντική ανάγκη θέσεων απασχόλησης και μη μόνιμου προσωπικού. Το προσωπικό αυτό πρέπει εν μέρει να χρηματοδοτηθεί, σύμφωνα με τις συμφωνίες που έχουν συναφθεί στο πλαίσιο της κατάργησης των ΓΤΒ, μέσω πιστώσεων που έχουν εγγραφεί στα κονδύλια ΒΑ των προγραμμάτων που αφορούν τις εξωτερικές δράσεις.

Για να εξασφαλιστεί ότι οι ανθρώπινοι πόροι που διατίθενται επαρκούν για να εξασφαλιστεί ότι αναπτύσσονται πραγματικά οι διάφορες πτυχές της μεταρρύθμισης, η Επιτροπή, στο πλαίσιο της ετήσιας πολιτικής στρατηγικής 2003, αποφάσισε να διαθέσει περισσότερο προσωπικό σε αυτή την προτεραιότητα:

- Προτείνεται το ένα τρίτο περίπου των θέσεων που θα ελευθερωθούν μετά τις πρόωρες συνταξιοδοτήσεις το 2003 να χρησιμοποιηθεί από τις υπηρεσίες για να καλύψουν τις ανάγκες τους στο συγκεκριμένο τομέα. Είναι λογικό να χρησιμοποιηθούν αυτές οι θέσεις για μια νέα πολιτική προσωπικού, επειδή αυτή βασίζεται στην επένδυση που γίνεται στα άτομα, κυρίως με την εντατικοποίηση της κατάρτισης και τον επαγγελματικό προσανατολισμό

- Η Επιτροπή απέδειξε τοιουτοτρόπως την αποφασιστικότητά της να συγκεκριμενοποιήσει την ενίσχυση των ανθρωπίνων πόρων που διατίθενται για την εφαρμογή της μεταρρύθμισης και θα συνεχίσει να εξασφαλίζει στο πλαίσιο της ετήσιας πολιτικής στρατηγικής για το 2004 ότι οι θέσεις που θα εκκενώνονται λόγω περαιτέρω πρόωρων συνταξιοδοτήσεων θα διατίθενται για να καλυφθούν οι ανάγκες που επιβάλλει η επιτυχής έκβαση της μεταρρύθμισης.

Όσον αφορά τα προβλήματα πρόσληψης, λαμβάνοντας υπόψη την απουσία ανάλογα εξειδικευμένων προσώπων στους εφεδρικούς καταλόγους προσλήψεων και, ξεκινώντας από την ανάγκη κατάρτισης του προσωπικού που δεν διαθέτει την ανάλογη εμπειρία, η Επιτροπή αποφάσισε να αναθεωρήσει το ταχύτερο δυνατό τα προσόντα που απαιτούνται για προσλήψεις από τις ΓΔ στον τομέα της οικονομικής διαχείρισης και σε συναφείς τομείς. Θα τα συγκρίνει στη συνέχεια με τους προβλεπόμενους στο συγκεκριμένο τομέα διαγωνισμούς και θα διοργανώσει, ενδεχομένως, συμπληρωματικούς γενικούς διαγωνισμούς. Σχετικά με το θέμα, η ΓΔ προσωπικού και διοίκησης θα καταρτίσει ένα πρόγραμμα που θα εφαρμοστεί από τη νέα υπηρεσία προσλήψεων από τις αρχές του 2003. Προσωρινά, η λύση της πρόσληψης προσωρινών υπαλλήλων σε μόνιμες κενές θέσεις θα εφαρμοστεί μέχρις ότου να υπάρχουν επαρκώς μεγάλοι κατάλογοι προσλήψεων για τους συγκεκριμένους διαγωνισμούς. Η Επιτροπή επέτυχε τοιουτοτρόπως να μειώσει τον αριθμό των κενών θέσεων (στις 2 Οκτωβρίου 2002) σε 594, δηλαδή 3,3% του συνολικού προσωπικού που εμπίπτει στον προϋπολογισμό λειτουργίας). Η ΓΔ Προϋπολογισμός θα εξασφαλίσει την απαραίτητη κατάρτιση του προσωπικού όσον αφορά την οικονομική διαχείριση καθώς και κατάρτιση ειδικά αφιερωμένη στην εφαρμογή του νέου δημοσιονομικού κανονισμού.

9. Υποστηρίζει ότι ο ενθουσιασμός του προσωπικού αποτελεί ζωτικής σημασίας στοιχείο για την επιτυχία των πολιτικών που εφαρμόζει η Επιτροπή και καλεί την Επιτροπή να διασφαλίσει τη μέγιστη δυνατή διαβούλευση σε όλα τα επίπεδα του προσωπικού. επιδοκιμάζει το γεγονός ότι επιτεύχθηκε συμφωνία ανάμεσα στην Επιτροπή και τις συνδικαλιστικές οργανώσεις που εκπροσωπούν την πλειοψηφία των κοινοτικών υπαλλήλων σ' ό,τι αφορά τον εκσυγχρονισμό του Κανονισμού Υπηρεσιακής Κατάστασης των Υπαλλήλων. θεωρεί ότι ο εκσυγχρονισμός του εν λόγω Κανονισμού αποτελεί σημαντικό μέρος της διαδικασίας μεταρρύθμισης της Επιτροπής.

Απάντηση της Επιτροπής :

Η Επιτροπή είναι αποφασισμένη να εξασφαλίσει όσο το δυνατόν ευρύτερη διαβούλευση με όλες τις κατηγορίες προσωπικού και όλους τους ενδιαφερόμενους και να συνεργαστεί εποικοδομητικά για την υλοποίηση της μεταρρύθμισης (βλέπε απάντηση στο σημείο 4). Για όλες τις αποφάσεις μεταρρύθμισης που λαμβάνονται στο πλαίσιο του παρόντος κανονισμού υπηρεσιακής κατάστασης, η Επιτροπή όχι μόνο τήρησε τις κανονικές διαδικασίες συνεννόησης αλλά υπερέβη κατά πολύ τους παραδοσιακούς μηχανισμούς. Πράττοντας τοιουτοτρόπως, η Επιτροπή δημιούργησε κλίμα εμπιστοσύνης με τους κοινωνικούς εταίρους στο πλαίσιο του οργάνου και εφάρμοσε την αρχή ενός απόλυτα διαφανούς κοινωνικού διαλόγου.

Σε σχέση με τις μεταρρυθμίσεις που περιλαμβάνονται στην πρόταση της Επιτροπής για έναν κανονισμό του Συμβουλίου που θα τροποποιεί τον κανονισμό υπηρεσιακής κατάστασης, η Επιτροπή διοργάνωσε ευρείες πολιτικές διαβουλεύσεις και προέβη σε άνευ προηγουμένου συνεννοήσεις με το προσωπικό και τους εκπροσώπους του. Η Επιτροπή ενθάρρυνε επίσης το διοργανικό κοινωνικό διάλογο και χαιρέτησε την παρουσία αντιπροσώπων του προσωπικού άλλων οργάνων σε όλες σχεδόν τις συνεννοήσεις.

Όσον αφορά τις διαπραγματεύσεις που διεξάγονται στο Συμβούλιο, η Επιτροπή συνήψε, επ' ευκαιρία της οριστικοποίησης της πρότασης μεταρρύθμισης, συμφωνία η οποία θέτει σε εφαρμογή μια μόνιμη διαδικασία ανταλλαγής πληροφοριών και διαβούλευσης. Μέχρι τώρα, η εν λόγω συμφωνία έχει υπογραφεί από δύο συνδικαλιστικές οργανώσεις που αντιπροσωπεύουν, στο εκλογικό επίπεδο, το 60% του προσωπικού της Επιτροπής. Αυτά τα δύο συνδικάτα εκπροσωπούνται επίσης στα άλλα όργανα. Η Επιτροπή έλαβε όλα τα απαραίτητα μέτρα για να καταστήσει το πρωτόκολλο συμφωνίας λειτουργικό και για να το ανοίξει σε περαιτέρω συνδικαλιστικές οργανώσεις από άλλα όργανα.

Ενόψει του στόχου να ολοκληρωθούν οι διαπραγματεύσεις μέχρι τον Ιούνιο 2003 και οι συνέπειες τις οποίες μπορεί να έχει η μεταρρύθμιση για τη διοργάνωση και τη λειτουργία κάθε οργάνου, η Επιτροπή και το Συμβούλιο συμφώνησαν να δημιουργήσουν μια ομάδα επαφής για να ανταλλάσσουν τακτικά πληροφορίες σχετικά με το χρονοδιάγραμμα και την πρόοδο των εργασιών στο εσωτερικό κάθε οργάνου. Η πρώτη συνεδρίαση αυτής της ομάδας, η οποία καλύπτει όλα τα όργανα, έλαβε χώρα κατά τη λήξη της ισπανικής προεδρίας, στις 28 Ιουνίου 2002.

10. Ζητεί από την Επιτροπή να φροντίσει ώστε η διαδικασία μεταρρύθμισης να μην έχει αρνητικό αντίκτυπο, π.χ. όσον αφορά τη μείωση των επί τόπου ελέγχων που διενεργεί η Επιτροπή (βλέπε παράγραφο 3.72 της ετήσιας έκθεσης του Ελεγκτικού Συνεδρίου).

Απάντηση της Επιτροπής :

Ο γενικός στόχος της υπευθυνοποίησης των γενικών διευθύνσεων (ΓΔ), ο οποίος επιδιώκεται από τη μεταρρύθμιση, οδήγησε στη μεταφορά από το δημοσιονομικό έλεγχο στις λειτουργικές ΓΔ των πόρων που διατίθενται για επιτόπου ελέγχους, αρμοδιότητα που έχουν πλέον πλήρως οι ΓΔ.

Όσον αφορά την ιδιαίτερη παρατήρηση του Ελεγκτικού Συνεδρίου, είναι αληθές ότι η μεταβατική διαδικασία το 2000, η οποία αποτέλεσε απόρροια της μεταρρύθμισης, είχε, σε ορισμένες περιπτώσεις, επίπτωση στον αριθμό των επί τόπου ελέγχων. Είναι τώρα σαφές ότι επρόκειτο για προσωρινό φαινόμενο. Έχουν καταβληθεί σημαντικές προσπάθειες να ανατεθούν σε συμπληρωματικό προσωπικό ελεγκτικά καθήκοντα και, όπου είναι αναγκαίο, να γίνει μεγαλύτερη χρήση εξωτερικών ελεγκτών. Ενώ η γενική κατάσταση παρέμεινε σταθερή το 2001, η ενίσχυση των ελεγκτικών μονάδων συνεχίστηκε το 2002, γεγονός που θα αντικατοπτριστεί στη συνεχιζόμενη αύξηση του επιπέδου της δραστηριότητας ελέγχου, ιδιαίτερα όσον αφορά το Ταμείο Συνοχής.

Για παράδειγμα, για το Ευρωπαϊκό Ταμείο Περιφερειακής Ανάπτυξης (ΕΤΠΑ) ο αριθμός των επί τόπου ελέγχων αυξήθηκε σε 70 το 2001 από 52 το 2000 και 61 το 1999. Για το Ταμείο Συνοχής τα στοιχεία είναι 6 για το 2001, 3 το 2000 και 7 το 1999. Επιπλέον, το 2001 πραγματοποιήθηκαν 80 επί τόπου έλεγχοι από εξωτερικούς ελεγκτές στους οποίους κατέφυγε η ΓΔ για να ελέγξει τα απευθείας διαχειριζόμενα σχέδια που χρηματοδοτούνται δυνάμει των άρθρων 7 και 10 του κανονισμού αριθ. 4254/988.

11. Ζητεί από την Επιτροπή να αξιολογήσει τη σχέση κόστους-οφέλους της μεταρρύθμισης, συμπεριλαμβανομένου και του κόστους της επαγγελματικής επιμόρφωσης (ιδίως στον τομέα της οικονομικής διαχείρισης), το κόστος των προσλήψεων και των ρυθμίσεων περί τερματισμού της ενεργού υπηρεσίας (όσον αφορά το άρθρο 50 του Κανονισμού Υπηρεσιακής Κατάστασης των Υπαλλήλων) και να το ενημερώσει σχετικώς.

Απάντηση της Επιτροπής :

Η εντολή της Γενικής Διεύθυνσης Προσωπικού και Διοίκησης (ΓΔ ADMIN) ορίζει ότι μια από τις βασικές αποστολές της είναι να «συμμετέχει στη μεταρρύθμιση στον τομέα του προσωπικού και της διοίκησης. Για το λόγο αυτό, η ΓΔ ADMIN ενημερώνει συνεχώς τον προγραμματισμό της για τη μεταρρύθμιση σύμφωνα με ένα πνεύμα αλλαγής και με την εμπειρία που έχει συγκεντρωθεί κατά την διαδικασία εφαρμογής και αξιολόγησης». Μια λειτουργία αξιολόγησης δημιουργήθηκε το 2000 στο εσωτερικό αυτής της ΓΔ.

Οι αξιολογήσεις πραγματοποιούνται και θα πραγματοποιούνται για να διευκολύνουν τις αποφάσεις της ΓΔ ADMIN, για να της χορηγήσουν πληροφορίες ικανές να τη βοηθήσουν στον (επανα) προσανατολισμό των στρατηγικών της και των δραστηριοτήτων της και για να γίνει ο απολογισμός των επιτευχθέντων αποτελεσμάτων. Αυτή η λειτουργία αξιολόγησης εξετάζει συστηματικά την αποτελεσματικότητα, την αποδοτικότητα (κόστος/όφελος), την καταλληλότητα, τη χρησιμότητα και την ικανότητα διάρκειας μιας σειράς δραστηριοτήτων της ΓΔ. Επικεντρώνεται κυρίως στις πρωτοβουλίες μεταρρύθμισης των οποίων η αρμοδιότητα της έχει ανατεθεί δυνάμει της Λευκής Βίβλου για τη μεταρρύθμιση του Μαρτίου 2000. Το πρόγραμμα αξιολόγησης της ΓΔ ADMIN για το 2002, το οποίο αποτελεί εγγενές τμήμα του ετησίου σχεδίου διαχείρισης, περιλαμβάνει ένα δείγμα ενεργειών που παρουσιάζουν ενδιαφέρον στο πλαίσιο της μεταρρύθμισης:

- Αξιολόγηση της γλωσσικής κατάρτισης.

- Αξιολόγηση της κατάρτισης στη διαχείριση.

- Αξιολόγηση της πολιτικής ισότητας των ευκαιριών στο εσωτερικό της Επιτροπής, με ιδιαίτερο ενδιαφέρον για την ισότητα μεταξύ των φύλων.

- Αξιολόγηση της πολιτικής που ακολουθείται στον τομέα της ηλεκτρονικής υποδομής και υποστήριξη της πρωτοβουλίας e-Commission.

Τα αποτελέσματα αυτών των αξιολογήσεων θα είναι διαθέσιμα κατά τη διάρκεια του πρώτου εξαμήνου του 2003. Για να εξασφαλιστεί ότι τα συμπεράσματα των αξιολογήσεων θα είναι όσο το δυνατόν πιο ορθά, έχουν συνδυαστεί διάφορα εργαλεία αξιολόγησης για τη συγκέντρωση και την ανάλυση των δεδομένων που αφορούν ένα και μόνο «αντικείμενο μελέτης» (π.χ. μια ομάδα στόχου), μέθοδος η οποία είναι γνωστή ως μεθοδολογικός τριγωνισμός. Κατ' αυτόν τον τρόπο, τα ισχυρά σημεία ενός εργαλείου αντισταθμίζουν τις αδυναμίες κάποιου άλλου.

Όσον αφορά τα μέτρα που δεν καλύπτονται ή καλύπτονται μόνο μερικά από αυτό το σχέδιο αξιολόγησης:

1. Επαγγελματική κατάρτιση

Τα βασικά κονδύλια του προϋπολογισμού για την επαγγελματική κατάρτιση του προσωπικού της Επιτροπής το 2001 ήταν τα ακόλουθα :

- A7060 (για τη γενική κατάρτιση) : 9.000.000 EUR

- A4030 (για τη γλωσσική κατάρτιση) : 3.868.000 EUR

- A2 & A5 (για την ηλεκτρονική κατάρτιση) : 2.145.000 EUR

- C651 (για την κατάρτιση του προσωπικού έρευνας) : 0.055.000 EUR

Η κατάρτιση στην οικονομική διαχείριση αποτέλεσε προτεραιότητα το 2001 και αντιπροσώπευσε το 19% του συνόλου των ημερών κατάρτισης (γενικής) που διοργανώθηκαν κεντρικά για το προσωπικό της Επιτροπής το 2001 (4 802 ημέρες κατάρτισης για ένα σύνολο 24 643).

Το κόστος αυτής της κατάρτισης ανήλθε μόνο στο 5% του κονδυλίου Α 7060 για την κεντρική κατάρτιση. Μεγάλος αριθμός αυτών των μαθημάτων δόθηκε από το προσωπικό της ΓΔ BUDG, λόγω του χαρακτήρα του θέματος. Σχετικά με το θέμα, πραγματοποιήθηκαν έξι διαφορετικά σεμινάρια, που κάλυπταν κατά μέσο όρο 203 ανθρωποημέρες.

Η Επιτροπή θεωρεί ότι αυτές οι δαπάνες είναι απαραίτητες. Όπως ήδη το έχει τονίσει στη Λευκή Βίβλο για τη μεταρρύθμιση της Επιτροπής, την 1η Μαρτίου 2000 «εάν επιθυμούμε ένα σταθερό νέο σύστημα λογιστικής εξακρίβωσης, δημοσιονομικής διαχείρισης και ελέγχου, είναι ουσιαστικής σημασίας οι οικονομικές ενέργειες να υλοποιούνται από προσωπικό υψηλής ειδίκευσης. Η ένδεια ανθρωπίνων πόρων, ικανοτήτων και εμπειρίας θα έθετε σε σοβαρό κίνδυνο την αξιοπιστία του συστήματος. .... Για να εξασφαλιστεί η κοινή κατανόηση των εννοιών και του λεξιλογίου του νέου συστήματος λογιστικής εξακρίβωσης και δημοσιονομικής διαχείρισης και ελέγχου σε όλη την Επιτροπή, το προσωπικό πρέπει να παρακολουθήσει αμέσως κατάρτιση που να αφορά τις αρχές που στηρίζουν τις οικονομικές μεταρρυθμίσεις. Το προσωπικό πλαισίωσης που είναι αρμόδιο για προγράμματα που συνεπάγονται δαπάνες θα παρακολουθήσει μαθήματα κατάρτισης για τις στρατηγικές που μπορούν να μεγιστοποιήσουν τη σχέση κόστους - αποτελεσματικότητας των δραστηριοτήτων τους. Μόλις υπάρχουν νέα επιχειρησιακά εγχειρίδια για απλουστευμένους και κωδικοποιημένους κανόνες και διαδικασίες, θα εξασφαλιστεί εντατική και εις βάθος κατάρτιση των υπαλλήλων που είναι υπεύθυνοι για προγράμματα που συνεπάγονται δαπάνες. ... Η εισαγωγή στα οικονομικά και δημοσιονομικά συστήματα της Επιτροπής θα είναι υποχρεωτική για το σύνολο του προσωπικού.»

2. ΑΡΘΡΟ 50

Το έτος 2000, η συνολική δαπάνη για τις αποφάσεις που ελήφθησαν βάσει του άρθρου 50 ανήλθε σε 3.861.715 ευρώ. Τούτο αντιπροσωπεύει το 0,11% της συνολικής δαπάνης για μισθούς συμπεριλαμβανομένων των συντάξεων (0,15% εξαιρουμένων των συντάξεων) και μπορεί συνεπώς να θεωρηθεί αρκετά περιορισμένη.

Επιπλέον, τα στοιχεία αυτά δεν λαμβάνουν υπόψη το γεγονός ότι η δαπάνη των αποφάσεων βάσει του άρθρου 50 μπορούν να αντισταθμιστεί από οικονομίες που προκύπτουν από το γεγονός ότι οι υπάλληλοι που αναχωρούν στα πλαίσια του άρθρου 50 αντικαθίστανται συχνά από υπαλλήλους που βρίσκονται στο πρώτο κλιμάκιο του εν αναφορά βαθμού. Με άλλα λόγια, ο μισθός των άρτι προσληφθέντων υπαλλήλων είναι συχνά χαμηλότερος από εκείνον των προκατόχων τους.

Οι διατάξεις του άρθρου 50 αποτελούν ένα στοιχείο ελαστικότητας στη διαχείριση και οργάνωση των υπηρεσιών των θεσμικών οργάνων, εφόσον το γεγονός ότι οι ανώτεροι υπάλληλοι μπορούν να συνταξιοδοτηθούν οποτεδήποτε, για οργανωτικούς λόγους, θεωρείται ότι είναι προς το συμφέρον της υπηρεσίας (π.χ. στην περίπτωση αναδιάρθρωσης ή αναδιοργάνωσης των υπηρεσιών, ή για την εξασφάλιση της καλύτερης αντιστοιχίας των προσόντων των ανωτέρων υπαλλήλων με τα καθήκοντα του θεσμικού οργάνου).

3. Πρόσληψη - ανάλυση κόστους-οφέλους του Διοργανικού Ευρωπαϊκού Γραφείου επιλογής προσωπικού (EPSO)

Όπως τονίσθηκε στις απαντήσεις που δόθηκαν στις παραγράφους 3 και 5, το ΕPSO θα καταστεί λειτουργικό από την 1η Ιανουαρίου 2003.

Βλ. τον συνημμένο πίνακα που εμφανίζει τις δαπάνες και τις οικονομίες από την πρόσληψη που πραγματοποιούνται μετά τη σύσταση του EPSO.

Εάν η δαπάνη ανά επιτυχόντα υποψήφιο είναι μικρότερη μετά τη σύσταση του EPSO, τότε είναι φανερή η επίτευξη οικονομίας.

Η εκτίμηση του αριθμού των επιτυχόντων υποψηφίων που χρειάζονται κάθε έτος είναι συνάρτηση των θέσεων προς πλήρωση. Ο αριθμός των θέσεων προς πλήρωση εξαρτάται από την εναλλαγή (συνταξιοδότηση), από ad hoc μέτρα όπως η μετατροπή πιστώσεων σε θέσεις ή λήξη της υπηρεσίας, καθώς και τον αριθμό των νέων θέσεων (είτε κανονικών είτε συνδεδεμένων με τη διεύρυνση).

Η διάρκεια ενός διαγωνισμού ( πολυγλωσσικοί διαγωνισμοί) κυμαίνεται μεταξύ 15 και 18 μηνών. Μπορεί να θεωρηθεί ότι το 58% των δαπανών προκύπτουν κατά το έτος δημοσίευσης του διαγωνισμού και το υπόλοιπο 42% κατά το έτος στο οποίο συντάσσονται οι πίνακες των επιτυχόντων υποψηφίων.

Λαμβανομένων υπόψη αυτών των παραγόντων, υπολογίζεται ότι, στα πλαίσια της διεύρυνσης, το EPSO μειώνει τη δαπάνη ανά επιτυχόντα υποψήφιο σχεδόν κατά το ήμισυ. Αυτή η οικονομία προέρχεται κυρίως από το σημαντικό αριθμό υποψηφίων που θα πρέπει να προσληφθούν σε συνέχεια της διεύρυνσης. Ο εξορθολογισμός των διαδικασιών πρόσληψης ως αποτέλεσμα της δημιουργίας της EPSO θα οδηγήσει σε οικονομίες της τάξης περίπου του 20% ανά επιτυχόντα υποψήφιο σε σύγκριση με τις δαπάνες του τμήματος προσλήψεων της Επιτροπής το 2001 και το 2002. Μετά την έναρξη της διεύρυνσης, θα υπάρξουν συμπληρωματικές οικονομίες κλίμακας που θα οδηγούν σε μείωση της δαπάνης κατά 37% περίπου ανά επιτυχόντα υποψήφιο.

12. Θεωρεί ότι η υποβολή των «δηλώσεων διαχείρισης» που υποβάλλουν όλοι οι γενικοί διευθυντές, η οποία θεσπίστηκε στο πλαίσιο του νέου συστήματος εσωτερικής διαχείρισης (που τίθεται σε εφαρμογή από τον Μάιο του 2002), θα αποτελέσει ένα ευπρόσδεκτο νέο εργαλείο για την αξιολόγηση των Γενικών Διευθύνσεων της Επιτροπής και θα καταστήσει ευκολότερο τον εντοπισμό των τομέων στους οποίους χρειάζεται να γίνουν και άλλες βελτιώσεις. τονίζει δε ότι οι δηλώσεις διαχείρισης δεν μειώνουν επ' ουδενί τη μεμονωμένη ή συλλογική ευθύνη των Μελών της Επιτροπής.

Απάντηση της Επιτροπής:

Στο νέο πλαίσιο διαχείρισης και ευθύνης, οι ετήσιες εκθέσεις δραστηριότητας και οι δηλώσεις είναι μέσα διαχείρισης που εφαρμόστηκαν πρόσφατα και με τα οποία οι γενικοί διευθυντές και οι προϊστάμενοι υπηρεσιών της Επιτροπής, έχοντας ατομική αρμοδιότητα και ευθύνη για τους πόρους που διαχειρίζονται, δίδουν λογαριασμό στην Ευρωπαϊκή Επιτροπή και σε άλλους ενεχόμενους (Συμβούλιο και Ευρωπαϊκό Κοινοβούλιο). Όπως τόνισε η Επιτροπή, στην απάντησή της στο ψήφισμα του Ευρωπαϊκού Κοινοβουλίου για την απαλλαγή, κατά κανένα τρόπο τούτο δεν μεταβάλλει την ατομική ή τη συνολική ευθύνη των μελών της Ευρωπαϊκής Επιτροπής.

Οι πρώτες ετήσιες εκθέσεις δραστηριότητας, για το έτος 2001, συντάχθηκαν από όλους τους γενικούς διευθυντές και προϊσταμένους υπηρεσιών μέχρι την 1η Μαΐου 2002. Αυτές οι εκθέσεις θα μπορούσαν να θεωρηθούν ως ένα πρώτο βήμα προς την κατεύθυνση ενός συνολικά συνεπούς κύκλου στρατηγικού σχεδιασμού και προγραμματισμού, όμως η προπαρασκευαστική διαδικασία και το πεδίο εφαρμογής της έκθεσης, καθώς και η δήλωση θα απαιτήσουν τη συνέχιση μιας μεθοδολογικής εργασίας υπό το φως της εμπειρίας του πρώτου έτους.

Η Επιτροπή εξέδωσε, στις 24 Ιουλίου 2002, με βάση αυτές τις εκθέσεις, μια συνοπτική έκθεση η οποία διαβιβάστηκε ακολούθως στο Ευρωπαϊκό Κοινοβούλιο, το Συμβούλιο και το Ελεγκτικό Συνέδριο, μαζί με τις ετήσιες εκθέσεις δραστηριότητας και τις εκθέσεις του δημοσιονομικού ελεγκτή και του εσωτερικού ελεγκτή σύμφωνα με τα άρθρα 24 και 24α του δημοσιονομικού κανονισμού.

13. Αναμένει ότι η Επιτροπή θα ενημερώσει το Ευρωπαϊκό Κοινοβούλιο σε περίπτωση οποιασδήποτε άλλης μεταρρύθμισης.

Απάντηση της Επιτροπής:

Η Επιτροπή, ήδη από την έναρξη της διαδικασίας της μεταρρύθμισης, παρέσχε πληροφορίες στο Ευρωπαϊκό Κοινοβούλιο καθώς και στα άλλα θεσμικά όργανα. Τούτο, φυσικά, θα συνεχίσει να πράττει και σε περίπτωση άλλων μεταρρυθμίσεων, όπως ο εκσυγχρονισμός του λογιστικού συστήματος και διαδικασίας που είναι υπό εξέλιξη.

Οι διαδικασίες

14. Επισημαίνει ότι, όπως τονίζει και η ετήσια έκθεση του Ελεγκτικού Συνεδρίου, οι διαδικασίες δεν ανταποκρίνονται στους επιδιωκόμενους στόχους. ειδικότερα,

(α) εκφράζει τη λύπη του για την αδυναμία συνεργασίας μεταξύ Επιτροπής και κρατών μελών: απουσία ενιαίας μορφής των περί ιδίων πόρων στοιχείων που διαβιβάζουν τα κράτη μέλη στην Επιτροπή σε σχέση, επί παραδείγματι, με απάτες και παρατυπίες που διαπιστώθηκαν και τους ελέγχους που θεσπίστηκαν για την αποτροπή τους (βλέπε παράγραφο 1.61 της ετήσιας έκθεσης του Ελεγκτικού Συνεδρίου), παράλειψη, εκ μέρους ορισμένων κρατών μελών, να διαβιβάσουν στοιχεία σχετικά με την εκκαθάριση των λογαριασμών (βλέπε ΕΠΤΠΕ, Τμήμα Εγγυήσεων, παράγραφος 2.59 της ετήσιας έκθεσης) και ίδια παράλειψη όσον αφορά τα διαρθρωτικά ταμεία, καθώς και μη κοινοποίηση στην Επιτροπή των στατιστικών στοιχείων σχετικά με τις πριμοδοτήσεις των ΚΟΑ πρόβειου και αίγειου κρέατος (βλέπε παράγραφο 2.117 της ετήσιας έκθεσης του Ελεγκτικού Συνεδρίου).

Απάντηση της Επιτροπής:

Για τους παραδοσιακούς ιδίους πόρους και ιδίως όσον αφορά περιπτώσεις απάτης και παρατυπιών, η Επιτροπή και τα κράτη μέλη είναι συνδεδεμένα μέσω του συστήματος OWNRES το οποίο παρέχει μια συνολική άποψη της κατάστασης. Ωστόσο, λόγω των διαφορετικών ορισμών απάτης και παρατυπίας που χρησιμοποιούν τα κράτη μέλη, οι πληροφορίες που λαμβάνονται είναι μερικές φορές δύσκολο να συγκριθούν. Η Επιτροπή το 2001, για να παράσχει μια κατάλληλη λύση κατέθεσε πρόταση για οδηγία του Ευρωπαϊκού Κοινοβουλίου και του Συμβουλίου για ποινική προστασία των δημοσιονομικών συμφερόντων της Κοινότητας, η οποία περιέχει και μια διάκριση μεταξύ απάτης και παρατυπίας. Το OWNRES, αν και λειτουργεί αποδεκτά από τεχνικής πλευράς, βρίσκεται υπό αναθεώρηση που έχει ως στόχο να το καταστήσει φιλικό προς τον χρήστη.

Στα πλαίσια της Συμβουλευτικής Επιτροπής για την καταπολέμηση της απάτης (COCOLAF), η Επιτροπή υπενθυμίζει τακτικά στα κράτη μέλη τη σημασία παροχής ομοιογενών πληροφοριών σχετικά με περιπτώσεις απάτης ή παρατυπίας που διαβιβάζονται και αφορούν τον τομέα των ιδίων πόρων.

Όσον αφορά τα Διαρθρωτικά Ταμεία, οι πληροφορίες για το πώς τα κράτη μέλη χρησιμοποιούν τα Διαρθρωτικά Ταμεία θα μπορούσαν να βελτιωθούν ως αποτέλεσμα μηχανοργάνωσης και στενότερης επιβολής των υποχρεώσεων έκθεσης. Οι καινοτομίες που εισάχθηκαν σ' αυτόν τον τομέα κατά τη νέα περίοδο περιλαμβάνουν: κοινή δημοσιονομική βάση δεδομένων για τα Διαρθρωτικά Ταμεία SFC, σύνδεση των ενδιαμέσων πληρωμών με την υποβολή ετησίων εκθέσεων, καλύτερη πρόβλεψη των απαιτήσεων πληρωμών, κωδικοποίηση των σχεδίων σύμφωνα με μια πρότυπη ταξινόμηση, έκθεση για τις δημοσιονομικές διορθώσεις και ανακτήσεις, καθώς και πρόσβαση σε λεπτομερείς πληροφορίες σχεδίου για ανάλυση πριν από τους ελέγχους.

Το φθινόπωρο του 2002, η Επιτροπή, οι Γενικές Διευθύνσεις για τα Διαρθρωτικά Ταμεία και η ευρωπαϊκή υπηρεσία καταπολέμησης της απάτης (OLAF) θα ελέγξουν την τήρηση εκ μέρους των κρατών μελών των διαδικασιών για την αναφορά παρατυπιών όσον αφορά τα Διαρθρωτικά Ταμεία.

Όσον αφορά τις στατιστικές για τις πριμοδοτήσεις του καθεστώτος για το αιγοπρόβειο κρέας, μόνο ένα κράτος μέλος διαβίβασε ελλιπή στοιχεία και η Επιτροπή έλαβε ήδη τα κατάλληλα μέτρα. Κατά συνέπεια τούτο δεν συμφωνεί με τη δήλωση που αφορά τον τομέα αιγοπροβάτων. Η μεταρρύθμιση αυτού του τομέα έγινε με βιώσιμες στατιστικές. Τούτες αποτέλεσαν τη βάση για τη μελέτη σκοπιμότητας και τις προσομοιώσεις προϋπολογισμού για διάφορες εναλλακτικές πολιτικές, συμπεριλαμβανομένου του υπολογισμού για συμπληρωματικές πληρωμές.

(β) επισημαίνει ότι η Επιτροπή αναγνωρίζει την κατάσταση αυτή (όπως φαίνεται στην παράγραφο 2.117 της απάντησής της). ωστόσο, δεν αποδέχεται τη χρησιμοποίηση μιας αδυναμίας που εντοπίζεται σε έναν τομέα ως δικαιολογία για να καλυφθούν άλλες αδυναμίες και, ως εκ τούτου, καλεί την Επιτροπή, κατά την επόμενη διαδικασία απαλλαγής, να προβεί εγκαίρως στα αναγκαία διαβήματα προς τα κράτη μέλη προκειμένου να εξασφαλίσει την έγκαιρη εκπλήρωση των υποχρεώσεών τους και, σε όλα τα κράτη μέλη, οι διαβιβαζόμενες πληροφορίες να αντιστοιχούν στους τυποποιημένους ορισμούς (ιδίως στις περιπτώσεις απάτης ή παρατυπιών).

Απάντηση της Επιτροπής: όσον αφορά τη μεταρρύθμιση του τομέα αιγοπροβείων βλ. την απάντηση στο σημείο α).

Η Επιτροπή συνεχίζει, στα πλαίσια των τακτικών συνεδριάσεων της COCOLAF - της Συμβουλευτικής Επιτροπής για το συντονισμό της καταπολέμησης της απάτης - ένα διάλογο με τα κράτη μέλη για να εξασφαλίσει ότι η υποβολή εκθέσεων για απάτες και παρατυπίες στα Διαρθρωτικά Ταμεία από τα κράτη μέλη ακολουθεί τις τυπικές διαδικασίες. Οι υπηρεσίες της Επιτροπής, κατά την πιο πρόσφατη συνεδρίαση της COCOLAF τον Ιούλιο 2002, αναφέρθηκαν στην ανάγκη να υπάρχουν τυποποιημένες διαδικασίες στους τομείς τόσο των Διαρθρωτικών Ταμείων όσο και των γεωργικών δαπανών και ένας έλεγχος τριών διαδικασιών θα διεξαχθεί κατά το φθινόπωρο 2002 (βλ. απάντηση στο σημείο α).

(γ) αποδοκιμάζει την απροθυμία ορισμένων κρατών μελών να εφαρμόσουν ορισμένες στρατηγικές, όπως στην περίπτωση των μέτρων της Επιτροπής για τον εντοπισμό και την εξάλειψη της ΣΕΒ, όπως επισημαίνει και το Ελεγκτικό Συνέδριο (ετήσια έκθεση 14/2001 [1]), καθώς και την έλλειψη κανόνων εκτάκτου ανάγκης για την άμεση αντιμετώπιση τέτοιου είδους καταστάσεων, (η υποβολή προσφυγών στο Δικαστήριο δεν θεωρείται το πλέον πρόσφορο μέσο για τη διαχείριση καταστάσεων εκτάκτου ανάγκης).

[1] ΕΕ C 324 της 20.11.2001.

Απάντηση της Επιτροπής:

Μέχρι την έκδοση του κανονισμού του Ευρωπαϊκού Κοινοβουλίου και του Συμβουλίου αριθ. 178/2002 για τον καθορισμό των γενικών αρχών και απαιτήσεων της νομοθεσίας για τα τρόφιμα, η Επιτροπή είχε πολύ περιορισμένες εξουσίες (εκτός από τις διαδικασίες παραβίασης) ώστε να αναλάβει άμεση και ταχεία δράση σε περίπτωση που ένα κράτος μέλος δεν εφάρμοζε τους κανόνες ασφαλείας τροφίμων και ζωοτροφών, ή να επιβάλει δημοσιονομικές διορθώσεις όσον αφορά τις κτηνιατρικές δαπάνες ή τα σχετικά με την αγορά μέτρα που χρηματοδοτούνται από την ΕΕ. Τούτο αποτελούσε το μεγαλύτερο μειονέκτημα για την ανίχνευση και την εξάλειψη της ΣΕΒ.

Με την προσεχή πρόταση για επίσημους ελέγχους των τροφίμων και ζωοτροφών, η Επιτροπή έχει ως στόχο να εισαγάγει νέα μέσα τα οποία θα της δώσουν τη δυνατότητα να λάβει πιο αποτελεσματικά μέτρα κατά των κρατών μελών που δεν τηρούν τη νομοθεσία ΕΕ τροφίμων και ζωοτροφών. Στόχος είναι η υποβολή αυτής της πρότασης στο Ευρωπαϊκό Κοινοβούλιο και στο Συμβούλιο πριν το τέλος του 2002.

(δ) επισημαίνει ότι ορισμένα από τα λάθη που εντόπισε το Ελεγκτικό Συνέδριο (βλ. παράγραφος 2.36-2.41 της ετήσιας έκθεσης του Ελεγκτικού Συνεδρίου για το 2000) αποδείχθηκαν συστηματικά. ο κύριος τύπος των συστηματικών σφαλμάτων που παρατηρήθηκαν αφορά περικοπές στην καταβολή της βοήθειας (2.36). επισημαίνει ότι το Ελεγκτικό Συνέδριο αναφέρει ως παραδείγματα αδικαιολόγητες περικοπές στην καταβολή ενισχύσεων στη Σουηδία, την Ελλάδα και την Ισπανία. επισημαίνει επίσης ότι η Επιτροπή διερευνά τις διοικητικές δαπάνες που προβλέφθηκαν στη Δανία σε αιτήσεις για επιστροφές κατά την εξαγωγή. ζητεί δε από την Επιτροπή να το ενημερώσει πλήρως σχετικά με τις σχετικές εξελίξεις.

Απάντηση της Επιτροπής:

Όσον αφορά τις μειώσεις των επιδοτήσεων ΕΓΤΠΕ που πραγματοποίησαν ορισμένοι γεωργικοί συνεταιρισμοί, ενώσεις παραγωγών και παρεμφερείς οργανώσεις που έχουν καθήκοντα σχετικά με τη διαχείριση του καθεστώτος ενισχύσεων, τα οποία τους εκχωρήθηκαν από δημόσιες αρχές ή που τους παραχωρήθηκαν σύμφωνα με την υπάρχουσα νομοθεσία ΕΕ, η Επιτροπή είναι της γνώμης ότι αν οι μειώσεις αυτές έγιναν σε τομείς όπου υπάρχει η διάταξη πλήρους πληρωμής και σχετίζονται με τη διαχείριση του συστήματος ενισχύσεων από αυτούς τους οργανισμούς, τέτοιες μειώσεις δεν επιτρέπονται από το κοινοτικό δίκαιο, εκτός εάν η τομεακή κοινοτική νομοθεσία τις προβλέπει ρητά.

Όσον αφορά τα διοικητικά τέλη που επέβαλε η Δανία στις επιστροφές κατά την εξαγωγή, οι αρχές αυτής της χώρας πληροφόρησαν την Επιτροπή, με επιστολή στις 23 Απριλίου 2002, ότι τα τέλη αυτά καταργήθηκαν από την 1η Μαΐου 2002.

Για την Ελλάδα, κατ' αποκοπή διορθωτικά ποσά που ισοδυναμούν με τα ποσά που αφαιρέθηκαν από τις ενισχύσεις του τομέα και από τις πληρωμές των πριμοδοτήσεων για βοοειδή, εφαρμόστηκαν στα πλαίσια της διαδικασίας εκκαθάρισης των λογαριασμών για τα έτη εμπορίας από το 1993 και έπειτα. Η εφαρμογή αυτών των δημοσιονομικών διορθώσεων είναι υπό εξέταση όσον αφορά τις πληρωμές για τα αιγοπρόβατα που πραγματοποιήθηκαν από το οικονομικό έτος 2000 και έπειτα.

Όσον αφορά τα ειδικά μέτρα για καρύδια στην Ισπανία, μετά από εξέταση, καμία διόρθωση δεν θα προταθεί εφόσον, για το συγκεκριμένο καθεστώς, δεν υπάρχει ρήτρα πλήρους πληρωμής και εφόσον ο δικαιούχος είναι η οργάνωση παραγωγών και όχι ο παραγωγός. Επιπλέον, τούτο δεν αντιπροσωπεύει απαλλαγή, αλλά αντιστάθμιση η οποία απαγορεύεται από τους κοινοτικούς κανόνες.

Για τη Σουηδία, η Επιτροπή εξετάζει μια δημοσιονομική διόρθωση ισοδύναμη με τα ποσά που εισπράχθηκαν από τις σουηδικές αρχές και αφαιρέθηκαν από τις πληρωμές από τον τομέα ενισχύσεων για χάρτες, το 1999 .

(ε) εκφράζει τη λύπη του που στον τομέα της εξωτερικής βοήθειας, το πρόγραμμα Tacis για τη διασυνοριακή συνεργασία, απέτυχε μετά από τέσσερα χρόνια εφαρμογής να εκπληρώσει έναν από τους βασικούς στόχους του, συγκεκριμένα τη βελτίωση των συνθηκών διαβίωσης στις παραμεθόριες περιοχές (βλέπε ειδική έκθεση του Ελεγκτικού Συνεδρίου 11/2001 [2]). ζητεί από την Επιτροπή να ενισχύσει τη συνεργασία μεταξύ των διαφόρων προγραμμάτων (Tacis, Interreg, Phare) και να δώσει προτεραιότητα στα έργα που στοχεύουν στη βελτίωση του περιβάλλοντος διαβίωσης. ζητεί να ενημερωθεί έως τον Ιούλιο 2002 σχετικά με τα απτά αποτελέσματα του προγράμματος που ανέμενε η Επιτροπή για το 2001.

[2] ΕΕ C 329 της 23.11.2001.

Απάντηση της Επιτροπής:

Η Επιτροπή αναγνωρίζει ότι η επίπτωση του προγράμματος ήταν περιορισμένη στον χρόνο εξέτασής του από το Ελεγκτικό Συνέδριο (τέσσερα έτη μετά την έναρξη του προγράμματος). Το Συνέδριο σημείωσε ότι, στην καλύτερη περίπτωση, μόνο μια μέτρια επίπτωση θα μπορούσε να αναμένεται δεδομένων των περιορισμένων διαθέσιμων ποσών. Κατά την έναρξη του προγράμματος εμφανίστηκαν ορισμένα προβλήματα τα οποία έχουν πλέον λυθεί.

Tο πρόγραμμα πέτυχε ορισμένα μετρήσιμα αποτελέσματα. Ένας συνοριακός σταθμός ολοκληρώθηκε στο Leushen στην Μολδαβία το 2001. μια γέφυρα και άλλα τέσσερα σημεία διέλευσης συνόρων ολοκληρώθηκαν, ή σχεδόν, και θα ανοίξουν επίσημα στο τρίτο τρίμηνο του 2002. Τούτα είναι η γέφυρα Jagodin στον ποταμό Bug μεταξύ της Ουκρανίας και της Πολωνίας με την οδό πρόσβασής του. οι συνοριακοί σταθμοί στη Salla και στο Svetogorsk στα ρωσοφινλανδικά σύνορα. ο συνοριακός σταθμός στο Chop στα ουκρανοουγγρικά σύνορα, καθώς και ο σταθμός στο Κamery Log στα λευκορωσολιθουανικά σύνορα. Τούτα συνέβαλαν σε περισσότερο αποτελεσματικούς και ουσιαστικούς ελέγχους και μείωσαν τους χρόνους αναμονής. Η κατασκευή ενός νέου συνοριακού σταθμού στο Bagrationovsk μεταξύ Kaliningrad και Πολωνίας άρχισε τον Ιούνιο 2002 και θα συμπληρωθεί νωρίς το 2003. Επιπλέον, τον Μάρτιο 2002, άρχισαν οι εργασίες για τη χάραξη των συνόρων μεταξύ της Λευκορωσίας και της Λιθουανίας.

Το φυτώριο επιχειρήσεων που συστήθηκε με το σχέδιο οικονομικής ανάπτυξης στο Uzghorod στην Ουκρανία είναι πλήρες και διαθέτει ένα πίνακα αναμονής εν δυνάμει πελατών, έχει δε αρχίσει ένα καθεστώς για την προώθηση καινοτόμων ιδεών από μικροεπιχειρήσεις, καθώς και η παροχή επιχειρηματικής κατάρτισης. Ένα σχέδιο είναι υπό προετοιμασία για την ενίσχυση της οικονομικής ανάπτυξης της Κάτω Ευρωπεριοχής του Δούναβη μέσω στήριξης μικρομεσαίων επιχειρήσεων και μέσω προώθησης διασυνοριακού εμπορίου με την Ρουμανία. Ενώ αυτά τα αποτελέσματα είναι ευπρόσδεκτα, η επίπτωση στις τοπικές συνθήκες ζωής δεν θα γίνει αισθητή ακόμη για κάποιο διάστημα.

Η ενίσχυση του συντονισμού μεταξύ του Τacis CBC, INTERREG και PHARE αποτελούσε και συνεχίζει να αποτελεί προτεραιότητα για την Επιτροπή. Επειδή πολλά από τα παρόντα Tacis-PHARE σύνορα αναμένεται να καταστούν σύνορα Tacis/INTERREG το 2004 έχει δοθεί μεγάλη έμφαση στο τελευταίο. Τον Απρίλιο 2001 η Επιτροπή δημοσίευσε "έναν οδηγό για τον συντονισμό του INTERREG και του Tacis" ο οποίος περιείχε έναν αριθμό πρακτικών μέτρων για την διευκόλυνση της προετοιμασίας και της εφαρμογής κοινών διασυνοριακών σχεδίων. Η εφαρμογή του οδηγού παρουσιάζει πρόοδο και εκπονούνται περαιτέρω διαδικασίες για τη σύνδεση αυτών των δύο μέσων. Οι προτεραιότητες των δύο μέσων εναρμονίσθηκαν, σχέδια τα οποία λαμβάνουν χρηματοδότηση στα πλαίσια ενός μέσου θα λάβουν προτεραιότητα αντιμετώπισης στα πλαίσια του άλλου, και ένα ηλεκτρονικό ενημερωτικό δελτίο καθιερώθηκε για να τηρεί ενήμερα τα ενδιαφερόμενα μέρη όσον αφορά τις εξελίξεις των δύο μέσων. Ήδη έχει υπάρξει αύξηση της αγοράς όσον αφορά τον αριθμό των συνδεδεμένων σχεδίων που χρηματοδοτούνται εκατέρωθεν των συνόρων. Τον Νοέμβριο 2001 στην Αγία Πετρούπολη, οργανώθηκε ένα σεμινάριο στο οποίο οι συμμετέχοντες από όλα τα σχετικά ΝΑΚ, τις υποψήφιες χώρες και τα κράτη μέλη είχαν την ευκαιρία να συζητήσουν θέματα σχετικά με τον συντονισμό μεταξύ των διαφόρων κοινοτικών μέσων και τη διασυνοριακή συνεργασία πιο γενικά ως ένα από τα κύρια στοιχεία της στρατηγικής προσέγγισης της ΕΕ σχετικά με τα παρόντα και τα μελλοντικά της εξωτερικά σύνορα..

Σε περιοχές των υποψηφίων χωρών που συνορεύουν με τα ΝΑΚ, η χρηματοδότηση PHARE εθνικού προγράμματος μπορεί να χρησιμοποιηθεί για τη στήριξη κοινωνικών και οικονομικών δραστηριοτήτων διασυνοριακής φύσης. Κατ'αυτόν τον τρόπο, τα εθνικά προγράμματα PHARE μπορούν να παράσχουν τους κατάλληλους πόρους που απαιτούνται για τη βελτίωση του συντονισμού με το διασυνοριακό πρόγραμμα συνεργασίας Tacis.

(στ) επισημαίνει ότι η Επιτροπή βελτίωσε τις διοικητικές διαδικασίες της ECHO, προκειμένου να είναι σε θέση να αντιμετωπίζει καλύτερα καταστάσεις εκτάκτου ανάγκης (βλέπε ειδική έκθεση 2/2001 [3] - ανθρωπιστική βοήθεια για τα θύματα του Κοσσυφοπεδίου). ζητεί την υποβολή έκθεσης αξιολόγησης σχετικά με τη διαχείριση των πρόσφατων ανθρωπιστικών κρίσεων (χρονισμός πληρωμών, ικανότητα λήψης αποφάσεων, συνεργασία με ΜΚΟ και αξιολόγηση της βοήθειας).

[3] ΕΕ C 168 της 12.6.2001.

Απάντηση της Επιτροπής :

Η Επιτροπή ενέκρινε μια νέα διαδικασία λήψης αποφάσεων για βασικές έκτακτες διαδικασίες ώστε να αντιμετωπίζονται με περισσότερη ευελιξία οι έκτακτες ανθρωπιστικές κρίσεις. Αυτή η νέα διαδικασία, αφ' ότου καθιερώθηκε, επέτρεψε στην ECHO, ήδη από το 2001, να καταστεί από τους πρώτους δωρητές σε όλες τις εμφανιζόμενες έκτακτες καταστάσεις. Η ΕCHO μπορεί τώρα να λάβει μια απόφαση σε περίπτωση νέων εκτάκτων καταστάσεων εντός ενός δεδομένου πλαισίου μέσα σε, κατ'ανώτατο όριο, 72 ώρες. Από την έγκριση αυτών των νέων διαδικασιών, η νέα "πρώτη διαδικασία εκτάκτων καταστάσεων" εφαρμόστηκε 4 φορές. Σε όλες αυτές τις περιπτώσεις η Επιτροπή ενέκρινε την απόφαση χρηματοδότησης εντός το αργότερο τριών ημερών μετά την εμφάνιση της έκτακτης κατάστασης. Οι αποφάσεις αυτές ακολουθούνται από μια ταχεία διαδικασία για την καταβολή των χρηματικών ενισχύσεων (5 ημέρες).

Η ECHO χρησιμοποιεί επίσης μια διαδικασία έκτακτων αποφάσεων που παρέχει απάντηση εντός 5 ημερών από την έναρξη της κρίσης ή την εμφάνιση του περιστατικού και συνοδεύεται επίσης από μια ταχεία διαδικασία καταβολής των χρηματικών ποσών για την οποία χρειάζονται επίσης 5 ημέρες. Το 2001, υπήρξαν 31 αποφάσεις εκτάκτων καταστάσεων για συνολικό ποσό περισσότερο από 92 εκατ. ευρώ..

Το 2001, η ECHO άρχισε στρατηγικούς διαλόγους με τους διεθνείς εταίρους της, ιδίως τις ομάδες ΔΕΕΣ και ΗΕ, ώστε μακροπρόθεσμα να προγραμματίζει και να εστιάζει καλύτερα την ανθρωπιστική βοήθεια, καθώς και τις ξεχασμένες κρίσεις. Οι διάλογοι αυτοί είναι ετήσιοι, αλλά επίσης συνεχείς στο πεδίο και σε ειδικές καταστάσεις και κατά συνέπεια έχει αναπτυχθεί μια δυναμική εταιρική σχέση μεταξύ της ECHO και των εταίρων της.

Οι ευρύτερες διαπραγματεύσεις μεταξύ της Επιτροπής και της ομάδας των Ηνωμένων Εθνών για την ανάπτυξη νέων ευέλικτων πρακτικών εργασίας, καθώς και για την ανάπτυξη στρατηγικών διαλόγων στα πλαίσια των Ηνωμένων Εθνών και άλλων διεθνών εταίρων είναι ενεργές και αρκετά προχωρημένες. Η αναθεώρηση της συμφωνίας ΕΕ-ΗΕ θα χρειασθεί ακόμη κάποιο χρονικό διάστημα, γιατί μεταξύ των άλλων θεμάτων, τα ΗΕ και η ΕΚ θα πρέπει να συμφωνήσουν για ποσοτικοποιήσιμους και μετρήσιμους δείκτες αποδοτικότητας. Ωστόσο, εννοείται ότι, πριν το τέλος του 2002, οι διαπραγματεύσεις θα πρέπει να προχωρήσουν ουσιαστικά. Τούτο θα εξαρτηθεί επίσης από την ικανότητα του συστήματος ΗΕ να προχωρήσει στις επόμενες φάσεις του διαλόγου.

Ο κύριος χρηματοδοτικός μηχανισμός που χρησιμοποιείται από την ΕCHO είναι η Σύμβαση- Πλαίσιο εταιρικής σχέσης η οποία περιλαμβάνει διαδικασία εξέτασης του εταίρου και είναι μια συνολική σύμβαση επιχορήγησης ειδικά για τις ανάγκες των ανθρωπιστικών επιχειρήσεων. Η σύμβαση θα υποβληθεί σε περαιτέρω αναθεώρηση το 2002 για να συμπεριλάβει καλύτερα τόσο τους αναμορφωμένους κανόνες της Επιτροπής όσο και την αποστολή της ECHO, με περισσότερη ευελιξία και απλότητα.

(ζ) πιστεύει ότι, στο πλαίσιο της ΚΕΠΠΑ, όπως επισημαίνει και η ειδική έκθεση 13/2001 του Ελεγκτικού Συνεδρίου [4], οι ισχύουσες ρυθμίσεις δεν είναι ικανοποιητικές. ζητεί από το Συμβούλιο και την Επιτροπή να υποβάλουν άμεσα - όπως αναφέρει και η Επιτροπή (βλέπε απάντηση στο ερωτηματολόγιο 5.1) - από κοινού συμφωνημένο ορισμό των διοικητικών και επιχειρησιακών δαπανών για ειδικούς εκπροσώπους της ΕΕ. ζητεί να καθοριστούν με σαφήνεια κανόνες όσον αφορά το κόστος που συνδέεται με τις αμοιβές και τους μισθούς για το προσωπικό που εργάζεται στα γραφεία των ειδικών εκπροσώπων της ΕΕ. ζητεί δε να ληφθούν σαφείς ρυθμίσεις όσον αφορά την υποβολή των σχετικών εκθέσεων, τον έλεγχο και την αξιολόγηση.

[4] ΕΕ C 328 της 30.11.2001.

Απάντηση της Επιτροπής :

Το Συμβούλιο και η Επιτροπή, σε κοινή δήλωσή τους (έγγρ. 14835/01 της 4ης Δεκεμβρίου 2001), συμφώνησαν να αναθεωρήσουν τις "κατευθυντήριες γραμμές για τη διαδικασία διορισμού και διοικητικών συμφωνιών για τους ειδικούς αντιπροσώπους ΕΕ (EUSR), που εκδόθηκε στις 30 Μαρτίου 2000 (έγγρ. 7089/00 ΚΕΠΠΑ 136 ΤΕΛ 104), ώστε να καταλήξουν σε ένα συμφωνημένο ορισμό του πεδίου της διοικητικής και επιχειρησιακής δαπάνης πριν τις 31 Mαρτίου 2002).

Η συζήτηση για τον προσδιορισμό των διοικητικών και επιχειρησιακών δαπανών για τους EUSRs διεξάχθηκε από την ομάδα εργασίας συμβούλων εξωτερικών σχέσεων του Συμβουλίου. Η Επιτροπή αναζήτησε ενεργά έναν ορισμό και παρουσίασε τη συμβολή της υπό μορφή εγγράφου εργασίας των υπηρεσιών της. Δυστυχώς η συζήτηση ξεπεράστηκε από μια συζήτηση σχετικά με την έλλειψη πόρων για τη χρηματοδότηση των EUSRs, ιδίως από τον διοικητικό προϋπολογισμό του Συμβουλίου. Πράγματι, σύμφωνα με τις κατευθυντήριες γραμμές της 30ής Μαρτίου 2001, οι EUSRs χρηματοδοτούνται από τον διοικητικό προϋπολογισμό του Συμβουλίου αφού υπόκεινται στην εξουσία του ύπατου εκπροσώπου/γενικού γραμματέα. Η ομάδα εργασίας δεν κατόρθωσε να καταλήξει σε ένα συμπέρασμα. Η Επιτροπή συμφωνεί ότι η παρούσα συμφωνία δεν είναι ικανοποιητική εφόσον οι ισχύουσες κατευθυντήριες γραμμές για τους ΕUSRs του Μαρτίου 2000 δεν παρέχουν κατάλληλο ορισμό των διοικητικών και επιχειρησιακών δαπανών. Η Επιτροπή θα συνεχίσει να παρακολουθεί ενεργά το θέμα στα πλαίσια του Συμβουλίου.

Σαφείς κανόνες για τις δαπάνες που αφορούν μισθούς και ημερομίσθια του προσωπικού που εργάζεται στα γραφεία των EUSRs και άλλων ειδικών συμβούλων της Επιτροπής βρίσκονται υπό καθορισμό από την Επιτροπή.

Όσον αφορά την παρουσίαση περιοδικών εκθέσεων από την Επιτροπή στο Ευρωπαϊκό Κοινοβούλιο, οι εβδομαδιαίοι πίνακες εφαρμογής που έλαβε το Ευρωπαϊκό Κοινοβούλιο σε επίπεδο κεφαλαίου περιλαμβάνουν την ΚΕΠΠΑ στον τομέα 4 του προϋπολογισμού. Σύμφωνα με τη διοργανική συμφωνία (IIA) της 6ης Μαΐου 1999, σημείο 40.1, η προεδρία του Συμβουλίου θα πληροφορήσει κανονικά το Ευρωπαϊκό Κοινοβούλιο σχετικά με την εξέλιξη και την εφαρμογή των δράσεων ΚΕΠΠΑ . Ως εκ τούτου, η διάταξη για κανονική πληροφόρηση του Ευρωπαϊκού Κοινοβουλίου για δράσεις ΚΕΠΠΑ αποτελεί κοινή ευθύνη του Συμβουλίου και της Επιτροπής. Επιπλέον, σύμφωνα με το σημείο 40.3 της ανωτέρω συμφωνίας, σε τριμηνιαία βάση, η Επιτροπή πληροφορεί την αρμόδια για τον προϋπολογισμό αρχή σχετικά με την εξέλιξη και την εφαρμογή των δράσεων ΚΕΠΠΑ. Η παρουσίαση αυτή ήταν κανονική από την αρχή του 2001.

Όσον αφορά την παρουσίαση περιοδικών εκθέσεων από τους εφαρμόζοντες οργανισμούς στην Επιτροπή, ισχύουν ήδη σαφείς συμφωνίες. Η υποβολή ενδιάμεσων και τελικών εκθέσεων από τους οργανισμούς που εφαρμόζουν τις κοινές δράσεις αποτελεί αναγκαία προϋπόθεση για τις πληρωμές. Η Επιτροπή δίνει έμφαση στους ελέγχους και στις εκτιμήσεις των δράσεων ΚΕΠΠΑ, και γι' αυτό οργάνωσε δύο ελέγχους και μια εκτίμηση το 2001, και συνεχίζει τις προσπάθειές της για αυτό τον σκοπό.

(η) συνιστά να υποβάλουν το Συμβούλιο και η Επιτροπή στο Ευρωπαϊκό Κοινοβούλιο πρόταση σχετικά με τα κριτήρια για τον ορισμό των επιχειρησιακών και διοικητικών δαπανών της ΚΕΠΠΑ, καθώς και πρόταση διοργανικής συμφωνίας που να διασαφηνίζει το ρόλο της Επιτροπής όσον αφορά τον προσδιορισμό του οικονομικού και επιχειρησιακού πλαισίου της εκτέλεσης του προϋπολογισμού και την παρουσίαση της δομής των συστημάτων λογιστικών ελέγχων και αξιολόγησης στον τομέα αυτό.

Απάντηση της Επιτροπής:

Κατά την άποψη της Επιτροπής, δεν είναι αναγκαίο να παρουσιαστούν ειδικά κριτήρια για τον ορισμό των επιχειρησιακών και διοικητικών δαπανών για την ΚΕΠΠΑ. Ο δημοσιονομικός κανονισμός του 2002 θα εφαρμοστεί και για τις δύο κατηγορίες, με τη μόνη εξαίρεση των επιχειρησιακών δαπανών που δεν βαρύνουν τον γενικό προϋπολογισμό ΕΚ.

Η ανάγκη να ορισθεί το πεδίο των διοικητικών και επιχειρησιακών δαπανών αναφαίνεται μόνο όσον αφορά τις εντολές των ειδικών αντιπροσώπων ΕΕ, οι οποίοι απολαύουν ειδικού καθεστώτος που συστήθηκε από τις κατευθυντήριες γραμμές του Συμβουλίου του Μαρτίου 2000, οι οποίες διακρίνουν μεταξύ των διοικητικών δαπανών που βαρύνουν τον διοικητικό προϋπολογισμό του Συμβουλίου και των επιχειρησιακών δαπανών που βαρύνουν τον προϋπολογισμό ΚΕΠΠΑ.

Η Επιτροπή σημειώνει την υπόδειξη που έκανε το Ευρωπαϊκό Κοινοβούλιο για σαφείς επιχειρησιακές αρχές και συμφωνίες όσον αφορά το ρόλο της Επιτροπής στην εφαρμογή της ΚΕΠΠΑ και θεωρεί ότι ένας αναβαθμισμένος ρόλος της Επιτροπής θα οδηγήσει σε συνολική βελτίωση της διαχείρισης των δράσεων ΚΕΠΠΑ. Η Επιτροπή θα δώσει την οφειλόμενη προσοχή στη σύσταση του Ευρωπαϊκού Κοινοβουλίου να προτείνει νέα διοργανική συμφωνία (ΙΙΑ).

15. Ζητεί από την Επιτροπή να διεξαγάγει ειδικούς ελέγχους στην εκπροσώπηση των κρατών μελών υπό το πρίσμα των ισχυρισμών περί εσφαλμένης πρακτικής στην αντιπροσωπεία της Στοκχόλμης. ζητεί δε να ενημερωθεί σωστά και πλήρως για το αποτέλεσμα των πειθαρχικών υποθέσεων σε σχέση με την αντιπροσωπεία της Στοκχόλμης.

Απάντηση της Επιτροπής:

Η Επιτροπή έχει ήδη λάβει αρκετά προληπτικά και ελεγκτικά μέτρα με σκοπό τον περιορισμό των κινδύνων κατάχρησης στις αποκεντρωμένες υπηρεσίες της:

- τον Απρίλιο 2001 δημιουργήθηκε στη Γενική Διεύθυνση Τύπου ένα τμήμα για "επιθεωρήσεις των αντιπροσωπειών στα κράτη μέλη". Το ειδικό καθήκον αυτού του τμήματος είναι να εξασφαλίσει ότι η διοίκηση στις αντιπροσωπείες τηρεί πλήρως τους διάφορους εσωτερικούς κανόνες που εφαρμόζονται (και, εκεί όπου είναι κατάλληλο, εξωτερικούς κανόνες, όπως το εθνικό δίκαιο). Τακτικές επιθεωρήσεις των διαφόρων αντιπροσωπειών θα συνεχίσουν να διεξάγονται γι'αυτό τον σκοπό.

- Η Γενική Διεύθυνση Τύπου είχε επίσης δυνατότητα διαξαγωγής εσωτερικού δημοσιονομικού ελέγχου αφού ένα τμήμα δημοσιονομικού ελέγχου είχε συσταθεί τον Απρίλιο 2001. Αν και το τμήμα αυτό έχει αρμοδιότητα για όλη τη Γενική Διεύθυνση, μπορεί επίσης να ελέγξει τις αντιπροσωπείες στα κράτη μέλη και κατά συνέπεια να εξασφαλίσει ότι η διαχείρισή τους τηρεί πλήρως ορισμένα προκαθορισμένα κριτήρια. Ad hoc έλεγχοι των αντιπροσωπειών μπορούν να διεξαχθούν σ'αυτό το πλαίσιο συντονισμένα με το τμήμα επιθεωρήσεων, χωρίς να εμποδίσει το γενικό καθήκον της υπηρεσίας εσωτερικού ελέγχου της Επιτροπής (IAS) να διεξάγει συμπληρωματικούς ελέγχους.

- Τέλος, η Γενική Διεύθυνση Τύπου έθεσε σε εφαρμογή εσωτερικά πρότυπα επιθεώρησης όπως απαιτείται από τη μεταρρύθμιση σε όλες τις Γενικές Διευθύνσεις της Επιτροπής.

Όσον αφορά τις πειθαρχικές περιπτώσεις σχετικά με την αντιπροσωπεία στη Στοκχόλμη, το πειθαρχικό συμβούλιο δεν έχει ακόμη γνωμοδοτήσει και για τις τρεις περιπτώσεις και η Επιτροπή θα εκδώσει προσεχώς τις τελικέςαποφάσεις για δύο από τις τρεις σχετικές περιπτώσεις. Η πειθαρχική διαδικασία για την τρίτη περίπτωση ανεστάλη γιατί οι σουηδικές δικαστικές αρχές άρχισαν ποινική διαδικασία κατά του ενεχόμενου υπαλλήλου. Η πέμπτη παράγραφος του άρθρου 88 του κανονισμού υπηρεσιακής κατάστασης προβλέπει ότι, σε περίπτωση δίωξης ενός υπαλλήλου, θα πρέπει να ληφθεί τελική απόφαση από την αρμόδια για τους διορισμούς αρχή μόνο μετά από την έκδοση τελικής απόφασης από το Δικαστήριο.

16. Ζητεί από την Επιτροπή να βελτιώσει τις δημοσιονομικές προβλέψεις και να μειώσει την απόκλιση μεταξύ δημοσιονομικών προβλέψεων και πραγματικών πράξεων, να βελτιώσει δε την επικοινωνία της με τα κράτη μέλη, ιδίως στο πλαίσιο του δημοσιονομικού δικτύου ανταλλαγής πληροφοριών.

Απάντηση της Επιτροπής:

Ο κανονισμός για τα Διαρθρωτικά Ταμεία (1260/99), με σκοπό τη βελτίωση των προβλέψεων των δαπανών του προϋπολογισμού ειδικά στον τομέα των διαρθρωτικών δράσεων, απαιτεί από τα κράτη μέλη να υποβάλουν λεπτομερείς προβλέψεις πληρωμών στην Επιτροπή εντός της 30ής Απριλίου κάθε έτους για το συγκεκριμένο έτος καθώς και για το επόμενο. Μετά από ανάλυση, οι προβλέψεις μπορούν να χρησιμοποιηθούν για τον καθορισμό των επιπέδων των πιστώσεων πληρωμών που απαιτούνται στα πλαίσια κάθε στόχου για τον προϋπολογισμό του επομένου έτους. Ωστόσο, μέχρι τώρα τούτες υποβλήθηκαν πολύ αργά για να μπορέσουν να συμπεριληφθούν στο προσχέδιο προϋπολογισμού, το οποίο πρέπει να υποβληθεί από την Επιτροπή πριν να παραληφθούν οι απαντήσεις των κρατών μελών

Η Επιτροπή κατέβαλε προσπάθειες για να βελτιώσει την αξιοπιστία και το έγκαιρο αυτών των προβλέψεων ώστε τούτες να καταστούν ένα διαχειριστικό όργανο, παρά τις εγγενείς αβεβαιότητες (δαπάνες που απορρέουν από πάρα πολλά ατομικά σχέδια) και την έλλειψη εμπειρίας όσον αφορά το νέο σύστημα πληρωμών με βάση τις επιστροφές. Τον Μάρτιο 2002 η Επιτροπή απέστειλε επιστολή στα κράτη μέλη υπενθυμίζοντάς τους τις υποχρεώσεις τους και τονίζοντας τη σημασία των προβλέψεων. Αυτό το μήνυμα επαναλήφθηκε και σε επιστολές που απέστειλαν οι αρμόδιοι για τα Διαρθρωτικά Ταμεία επίτροποι, καθώς και στα πλαίσια των συμβουλευτικών επιτροπών.

Το 2002 όλα τα κράτη μέλη είχαν υποβάλει τις προβλέψεις τους.

Όσον αφορά τις προβλέψεις των εσόδων του προϋπολογισμού, βλ. την απάντηση στο σημείο 50.

17. Υποστηρίζει ότι η Επιτροπή πρέπει να εξοπλιστεί με τα μέσα που θα συμβάλουν στη βελτίωση των δημοσιονομικών προβλέψεων, και να αξιοποιηθεί καλύτερα το δίκτυο του προϋπολογισμού, προκειμένου να μην εμφανιστούν εκ νέου υπερβολικά πλεονάσματα του προϋπολογισμού.

Απάντηση της Επιτροπής:

Η Επιτροπή παραπέμπει στις απαντήσεις της στα σημεία 16 και 50.

18. Είναι πεπεισμένο ότι η διαχειριστική μέθοδος στη σημερινή Ένωση, αλλά και την αυριανή διευρυμένη Ένωση, πρέπει να συνεχίσει να βασίζεται στην αρχή της αποκέντρωσης. αυτό προϋποθέτει παρεμφερή και εξίσου αποτελεσματική διαχειριστική ικανότητα εκ μέρους των διαφόρων εθνικών διοικήσεων, όπως απαιτούν και οι νέοι κανόνες των διαρθρωτικών ταμείων (Κανονισμός (ΕΚ) 1260/1999) που ξεκίνησαν το 2000, που επίσης προϋποθέτουν αποσαφήνιση των αντιστοίχων ρόλων της Επιτροπής, των κρατών μελών και των διαφόρων εταίρων που αναφέρονται στο άρθρο 8 του κανονισμού αυτού. επισημαίνει παρά ταύτα, ότι, όταν σε μια δημοσιονομική δράση συμμετέχουν διάφορα κράτη μέλη για διάφορες επιχειρήσεις της ΚΓΠ, ενδέχεται να χρειάζεται μεγαλύτερη παρέμβαση της Επιτροπής. εμμένει ότι η επιτυχία της αποκεντρωμένης διαχείρισης του Ειδικού Προγράμματος Ένταξης για τη Γεωργία και την Αγροτική Ανάπτυξη (SAPARD) και του Μέσου Προενταξιακών Διαρθρωτικών Πολιτικών (ISPA) στις υποψήφιες χώρες καθώς και της δράσης των εθνικών τους διοικήσεων θα εξαρτηθεί από τη δέσμευση της ΕΕ να υποστηρίξει τις χώρες αυτές όσον αφορά τη βελτίωση του διοικητικού τους δυναμικού. παροτρύνει την Επιτροπή να συνεχίσει τις προσπάθειες κατάρτισης στον τομέα της επιμόρφωσης (μέσω αδελφοποιήσεων με τις υποψήφιες χώρες) και ενημέρωσης (όπως οι στρογγυλές τράπεζες με τους αρμόδιους φορείς στα κράτη μέλη).

Απάντηση της Επιτροπής:

Η Επιτροπή δίνει προτεραιότητα στην εξασφάλιση ότι τα κράτη μέλη θα έχουν θέσει σε λειτουργία τα απαραίτητα συστήματα για την καλή διαχείριση των Διαρθρωτικών Ταμείων. Μια ισχυρή αποκεντρωμένη διαχείριση αποτελεί έναν από τους κύριους μοχλούς του κανονισμού για τα Διαρθρωτικά Ταμεία αριθ. 1260/1999 και οι απαιτήσεις ενισχύθηκαν από τους κανονισμούς εφαρμογής αριθ. 438/2001 (συστήματα διαχείρισης και ελέγχου) και 448/2001 (διορθώσεις). Ο κανονισμός (ΕΚ) αριθ. 1386/2002, που αποτελεί κανονισμό παραλλήλων συστημάτων ελέγχου και διαρθρώσεων, εκδόθηκε από την Επιτροπή τον Ιούλιο 2002 για το Ταμείο Συνοχής, το οποίο όπως και τα Διαρθρωτικά Ταμεία θα αρχίσει να λειτουργεί στα νέα κράτη μέλη μετά την ένταξή τους. Η Επιτροπή, επικεντρώνεται τώρα στα συστήματα κατά τις εργασίες της δημοσιονομικού ελέγχου. Η Επιτροπή συνέχισε τις δραστηριότητές της που έχουν σχεδιαστεί για τη στήριξη της διαδικασίας οικοδόμησης θεσμών και συστημάτων στις υποψήφιες χώρες (AC) στον τομέα του δημόσιου εσωτερικού δημοσιονομικού ελέγχου (ΔΕΔΕ) ιδίως μέσω εκπαίδευσης των εθνικών υπαλλήλων και ηλεκτρονικής σύνδεσης με τις αντίστοιχες οργανώσεις στα κράτη μέλη (MS) και στις AC. Το Μάρτιο 2002 έλαβε χώρα στην Άγκυρα ένα σεμινάριο εκπαίδευσης στον ΔΕΔΕ για τούρκους δημοσίους υπαλλήλους. Ένα εργαστήριο για περιφερειακές πλευρές του δημοσιονομικού ελέγχου για διαρθρωτικές ενισχύσεις οργανώθηκε τον Μάιο στην Κρακοβία, Πολωνία, με συμμετοχές από τρία κράτη μέλη και τρεις υποψήφιες χώρες. Η πέμπτη συνεδρίαση της ομάδας επαφής των ευρωπαϊκών οργανώσεων δημοσιονομικού ελέγχου (κράτη μέλη, υποψήφιες χώρες και Επιτροπή) θα λάβει χώρα τον επόμενο Οκτώβριο.

Η Επιτροπή θα συνεχίσει αυτές τις δραστηριότητες κατά την υπολειπόμενη περίοδυ προένταξης. Παρόμοια έμφαση δίνεται στην οικοδόμηση θεσμών και συστημάτων στα προενταξιακά μέσα.

Η Επιτροπή οργάνωσε στις 17-18 Ιουλίου 2002 στις Βρυξέλλες ένα σεμινάριο στο οποίο συμμετείχαν εκπρόσωποι του οργανισμού SAPARD και της αρχής διαχείρισης των προγραμμάτων SAPARD και των 10 δικαιούχων χωρών. Όλες οι χώρες συμμετείχαν ενεργά σ' αυτό το σεμινάριο, ανταλλάσσοντας ελεύθερα πληροφορίες τόσο όσον αφορά την πρόοδο της εφαρμογής όσο και τις δυσκολίες που αντιμετωπίζονται.

Η αποκεντρωμένη διαχείριση του ISPA στις υποψήφιες χώρες αποτελεί προτεραιότητα για την Επιτροπή. Στόχος της είναι να μπορέσουν αυτές οι χώρες να εργαστούν στα πλαίσια του συστήματος εκτεταμένης αποκέντρωσης (EDIS) πριν την πιθανή ένταξή τους το 2004. Τούτο θα επέτρεπε σ' αυτές τις χώρες να αποκτήσουν ικανή πρακτική εμπειρία στη διαχείριση ενός συστήματος πλήρους αποκεντρωμένης εφαρμογής πριν την ένταξη. Οι συγκεκριμένες υποψήφιες χώρες βρίσκονται προς το παρόν στο πρώτο στάδιο εφαρμογής του EDIS για το ISPA, την "εκτίμηση των κενών" (όπως ορίσθηκε στον "οδικό χάρτη για το EDIS για το Phare και το ISPA" ο οποίος διαβιβάστηκε στις υποψήφιες χώρες το 2001). Σ' αυτό το πλαίσιο η Επιτροπή αποδέχτηκε την υπόδειξη του Ευρωπαϊκού Κοινοβουλίου να συστήσει ομάδες εργασίας υψηλού επιπέδου σε όλες τις χώρες PHARE. Αυτές οι ομάδες εργασίας υψηλού επιπέδου θα εποπτεύσουν και θα παρακολουθήσουν την μετάβαση στη διαδικασία EDIS. Τούτες αποτελούν ένα σημαντικό όργανο για την ορθή δημοσιονομική διαχείριση των προενταξιακών ταμείων και συμβάλλουν στη διασφάλιση τήρησης των δεσμεύσεων για τον δημοσιονομικό έλεγχο που ανέλαβαν οι υποψήφιες χώρες κατά τις διαπραγματεύσεις. Ο οδικός χάρτης EDIS δείχνει σαφώς ότι οι υποψήφιες χώρες έχουν, για τα πρώτα τρία βήματα, την αρμοδιότητα και την ευθύνη για τη μετάβαση:

1. Εκτίμηση του κενού τούτο συνεπάγεται τη διεξαγωγή μιας εκτίμησης των σχετικών εθνικών θεσμικών οργάνων (μεταξύ άλλων το Εθνικό Ταμείο και οι εκτελεστικοί οργανισμοί) ώστε να καθοριστεί σε πιο βαθμό πληρούνται οι όροι για το EDIS σήμερα και για τον εντοπισμό ειδικών δράσεων, αλλαγών και απαιτούμενων βελτιώσεων.

2. Κάλυψη του κενού οι εθνικές αρχές πρέπει να επιφέρουν τις απαραίτητες αλλαγές και βελτιώσεις στα σχετικά θεσμικά όργανα και διαδικασίες μέσω εφαρμογής των συστάσεων της έκθεσης αξιολόγησης των κενών (GAR).

3. Αξιολόγηση της συμμόρφωσης. η ενέργεια αυτή επιτρέπει στις εθνικές αρχές που είναι αρμόδιες για την δημοσιονομική διαχείριση των κοινοτικών μέσων να καθορίσουν εάν πληρούνται οι προϋποθέσεις για την τυπική εφαρμογή του EDIS.

Η βοήθεια PHARE χορηγείται στις υποψήφιες χώρες ώστε να καταστούν ικανές να διευθετήσουν τα στάδια από το 1 έως 3 ανωτέρω εγκαίρως, αποτελεσματικά και αποδοτικά.

Η τελική ανάλυση και επαλήθευση αποτελεί αποκλειστική ευθύνη των υπηρεσιών της Επιτροπής, ώστε αυτή να μπορέσει να αποφασίσει εάν θα επιτρέψει το σύστημα EDIS δυνάμει του άρθρου 12(2) του κανονισμού αριθ. 1266/1999.

Η Επιτροπή διαθέτει τα ταμεία τεχνικής βοήθειας από το ISPA (και από το PHARE για μερικές χώρες και για μερικά τμήματα του "οδικού χάρτη") για να βοηθήσει αυτές τις χώρες να προετοιμαστούν για το EDIS. Οι περισσότερες από αυτές τις χώρες βοηθούνται από εξωτερικούς ελεγκτές. Η βοήθεια αυτή θα ενισχύσει επίσης τις δομές εφαρμογής για το Ταμείο Συνοχής.

Η συμφωνία για τους οργανισμούς εφαρμογής του ISPA ώστε να λειτουργούν σε μια πλήρως αποκεντρωμένη βάση θα δίδεται κατόπιν απόδειξης ότι τούτοι διαθέτουν τους κατάλληλους πόρους, δομές και συστήματα για αποτελεσματική και έγκαιρη διαχείριση της κοινοτικής βοήθειας και αποτελεσματικούς εσωτερικούς ελέγχους συμπεριλαμβανομένης μιας λειτουργίας ανεξάρτητου ελέγχου, καθώς και ένα αποτελεσματικό σύστημας υποβολής περιοδικών εκθέσεων λογιστικής και χρηματοοικονομικών που πληροί τα διεθνώς αποδεκτά ελεγκτικά πρότυπα.

Ανεξάρτητα από την προετοιμασία για το EDIS, πραγματοποιήθηκαν έλεγχοι κατά το πρώτο ήμισυ του 2002 για την εκτίμηση της καταλληλότητας του συστήματος διαχείρισης και ελέγχου των υποψηφίων χωρών, σε συμμόρφωση με τις απαιτήσεις του άρθρου 9, παράγραφος 2 του κανονισμού 1267/1999. Οι έλεγχοι αυτοί θα συνεχίσουν και κατά το δεύτερο ήμισυ του 2002. Τα αποτελέσματά τους θα παράσχουν εγγύηση ότι οι υποψήφιες χώρες έχουν συστήσει τα κατάλληλα συστήματα διαχείρισης και ελέγχου εξασφαλίζοντας ότι τα ποσά ISPA δαπανώνται σωστά για τους προβλεπόμενους στόχους και σε συμφωνία με τους κανόνες ορθής δημοσιονομικής διαχείρισης.

Συμβατικές διαδικασίες διαχείρισης και κοινοτικές επιδοτήσεις

19. Ζητεί από το Ελεγκτικό Συνέδριο να εξετάσει κατά πόσον οι συμβατικές διαδικασίες διαχείρισης των κοινοτικών πιστώσεων (πρόκληση υποβολής προσφορών, ανάθεση συμβάσεων) πληρούν όρους διαφάνειας, όσον αφορά τόσο τους στόχους, τη σύσταση των επιτροπών επιλογής, την επιλογή των υποψηφίων, τη συμμόρφωση προς τις διαδικασίες και τις αιτιολογήσεις των αποφάσεων, και ειδικότερα θέτει ερωτήματα σχετικά με τις διαδικασίες προσκλήσεων για υποβολή προσφορών στον τομέα της έρευνας. επισημαίνει ότι το Ελεγκτικό Συνέδριο, στην ετήσια έκθεσή του, κατέληξε σε θετικά συμπεράσματα όσον αφορά τις διαδικασίες διαγωνισμών που χρησιμοποιούν τα όργανα για την αγορά υπηρεσιών, προμηθειών και εργασίας και τονίζει την ανάγκη να αυξηθεί η χρήση μακροπρόθεσμων περιβαλλοντικών κοινωνικών κριτηρίων στις διαδικασίες επιλογής. συγκεκριμένα, ζητεί από Ελεγκτικό Συνέδριο να αξιολογήσει τη διαφάνεια των ρυθμίσεων που εφαρμόζει η Επιτροπή για την εξωτερική βοήθεια, όπως η κατάρτιση καταλόγων τελικής επιλογής βάσει των οποίων οι ίδιες εταιρίες υποτίθεται ότι αποτελούν πάντα την πλέον αποτελεσματική λύση για τη χορήγηση κοινοτικών επιχορηγήσεων έως 200000 ευρώ σε κάθε γωνιά της γης.

20. Ζητεί από την Επιτροπή να χρησιμοποιεί πάντα την πλέον ενδεδειγμένη διαδικασία, λαμβάνοντας υπόψη τις δυσκολίες για τους υποψηφίους, ιδίως όσον αφορά τα ερευνητικά προγράμματα αφενός και το κόστος αφετέρου. υπογραμμίζει όμως ότι η έρευνα είναι τομέας υψηλού κινδύνου και απαιτεί εξαιρετικά εντατικό έλεγχο.

Απάντηση της Επιτροπής:

Ο αναδιατυπωμένος δημοσιονομικός κανονισμός, που εκδόθηκε στις 25 Ιουνίου 2002, ενισχύει τους γενικούς, διαφανείς και σαφείς κανόνες για τη χορήγηση τόσο επιχορηγήσεων όσο και δημοσίων συμβάσεων. Η επακόλουθη εναρμόνιση των διαδικασιών μέσω κοινοτικών πολιτικών θα απλοποιεί τις υποψηφιότητες για τους αιτούμενους.

Επιπλέον, οι προτεινόμενοι κανόνες εφαρμογής θα επιτρέψουν ορισμένα κατ'αποκοπή ποσά και κλίμακες κατά την παροχή επιχορηγήσεων, γεγονός που θα καθιστά ευκολότερη τη διαχείριση τόσο για τους δικαιούχους όσο και για τους υπαλλήλους, εγγυούμενοι εν τούτοις την ορθή δημοσιονομική διαχείριση.

Επιπλέον, θα ενθαρρυνθούν οι προληπτικές δράσεις μέσω ενός εκτεταμένου συστήματος αποκλεισμού αιτουμένων με βεβαρημένο παρελθόν, λόγω απάτης, διαφθοράς ή άλλης παράνομης δραστηριότητας, καθώς και παραβίασης των κοινοτικών κανόνων και κακής διαχείρισης των ποσών που χορηγήθηκαν στα πλαίσια προηγουμένων συμβάσεων ή συμφωνιών επιχορηγήσεων. Στην τελευταία περίπτωση ή σε περίπτωση ψευδών δηλώσεων θα μπορούν να επιβληθούν χρηματοοικονομικές κυρώσεις.

Τέλος, η χρήση χρηματοοικονομικών εγγυήσεων θα αναπτυχθεί ακόμη περισσότερο, ειδικά όταν καταβάλλονται σημαντικές προχρηματοδοτήσεις, καμία δε τελική πληρωμή δεν θα πραγματοποιείται χωρίς έλεγχο.

Στον τομέα της έρευνας, η Επιτροπή προσπαθεί σταθερά να βρει τη σωστή ισορροπία μεταξύ, αφενός, γρήγορων και απλών διαδικασιών και, αφετέρου, των απαιτήσεων της χρηστής χρηματοοικονομικής διαχείρισης. Όσον αφορά την εφαρμογή των προγραμμάτων έρευνας, η Επιτροπή διασφαλίζει ότι ακολουθούνται σωστές και διαφανείς διαδικασίες. Η διαδικασία επιλογής των προτάσεων του τομέα της έρευνας εξασφαλίζει την αμερόληπτη και ίση μεταχείριση, και τηρείται η πλήρης διαφάνεια έναντι των προτεινόντων. Οι προτάσεις περιέχουν τεχνικό μέρος το οποίο εκτιμάται χωριστά. Η εκτίμηση διεξάγεται από επιστημονικούς και τεχνικούς εμπειρογνώμονες και συμπεριλαμβάνει ατομικούς υπολογισμούς, συνεδριάσεις συναίνεσης και όπου είναι αναγκαίο συνεδριάσεις επιτροπών. Αναφορικά με την εφαρμογή του πέμπτου προγράμματος Πλαισίου, έχει εφαρμοστεί από τις συγκεκριμένες υπηρεσίες ένα συνολικό πρόγραμμα διάδοσης πληροφοριών, συμπεριλαμβανομένων ιστοσελίδων και γραφείων βοηθείας, ταχείας πληροφόρησης σχετικά με τα αποτελέσματα της διαδικασίας εκτίμησης και υπάρχει μια ταχεία εσωτερική εξέταση των συμβάσεων και των πληρωμών.

Από τη φύση τους, τα σχέδια έρευνας και τεχνολογικής ανάπτυξης περιέχουν ένα εγγενή κίνδυνο όσον αφορά τα αναμενόμενα αποτελέσματα. Η πρόοδος του έργου παρακολουθείται και επανεξετάζεται τακτικά. Όσον αφορά τη δημοσιονομική πλευρά, η Επιτροπή συνεχίζει τις προσπάθειές της για τη βελτίωση των συστημάτων ελέγχου. Τούτα περιλαμβάνουν ελέγχους νομικής και χρηματοοικονομικής βιωσιμότητας κατά τη διάρκεια του σταδίου προετοιμασίας της σύμβασης και, όπου είναι αναγκαίο, την εφαρμογή προστατευτικών μέτρων. Οι δημοσιονομικοί έλεγχοι αυξήθηκαν ουσιαστικά το 2001, καθώς και κατά τα προηγούμενα έτη. Έχει συσταθεί μια πιλοτική δράση για πιστοποιητικά ελέγχου. Ζητείται από τους αναδόχους να υποβάλουν μαζί με την έκθεση δαπανών ένα πιστοποιητικό ελέγχου που έχει εκδοθεί από εξωτερικό ανεξάρτητο ελεγκτή.

Σε κάθε στάδιο του ορισμού του 6ου προγράμματος πλαισίου, οι θεωρήσεις αυτές ελήφθηκαν υπόψη από την Επιτροπή.

Η Επιτροπή, κατά την προετοιμασία του 6ου προγράμματος πλαισίου, προσπάθησε να βρει μια κατάλληλη ισορροπία μεταξύ της ανάγκης ενός συστήματος "φιλικού προς τον αιτούμενο" και της ανάγκης διαδικασιών διαχείρισης και ελέγχου που επιτρέπουν τον περιορισμό του εγγενούς κινδύνου σε ένα αποδεκτό επίπεδο. Ωστόσο, τα μέσα για την επίτευξη αυτού του στόχου, που τα είχε συστήσει και το Ελεγκτικό Συνέδριο, δεν ήταν όλα αποδεκτά από το Συμβούλιο και το Ευρωπαϊκό Κοινοβούλιο, ιδίως όσον αφορά την απλοποίηση του συστήματος δαπανών-επιστροφών ή τη χρήση κατ'αποκοπή ποσοστών. Παρ' όλα ταύτα, το 6ο πρόγραμμα πλαίσιο περιλαμβάνει αρκετές βελτιώσεις, ιδίως εξωτερική πιστοποίηση των δαπανών, ατομική ευθύνη και περιορισμένη κοινή ευθύνη των εταίρων και επιβολή ποινών βάσει του κανονισμού 2988/95.

21. Ζητεί από την Επιτροπή να εξηγήσει, σε σχέση με τη διαδικασία επιλογής των προτάσεων στα προγράμματα Media και Media Plus, τη μορφή του ΓΤΒ που διενεργεί το προπαρασκευαστικό έργο με βάση το οποίο η Επιτροπή προχωρεί στην τελική επιλογή των δικαιούχων των προγραμμάτων όσον αφορά την καταβλητέα ενίσχυση (βλέπε απόφαση του Συμβουλίου 2000/821/EΚ [5]). καλεί την Επιτροπή να παράσχει στοιχεία σχετικά με τη γεωγραφική κατανομή των δικαιούχων του προγράμματος για το 2000.

[5] ΕΕ L 336 της 30.12.2000, σ. 82.

Απάντηση της Επιτροπής :

1. "Τύπος" του γραφείου τεχνικής βοήθειας (ΓΤΒ) και ρόλος του ΓΤΒ στην διαδικασία επιλογής των σχεδίων

(Σημείωση: οι σχετικές διατάξεις των αποφάσεων που θεσπίζουν τα προγράμματα MEDIA II (1996-2000) και MEDIA Plus (2001-2005) επισυνάπτονται ως παράρτημα).

Οι αποφάσεις με τις οποίες θεσπίζεται το πρόγραμμα MEDIA II (1996-2000) προβλέπουν την υποχρέωση της Επιτροπής, όσον αφορά την τεχνική εκτίμηση των προτάσεων που υποβάλλονται για κοινοτική χρηματοδότηση, για χορήγηση εμπειρογνωμοσύνης από αναγνωρισμένους εμπειρογνώμονες στους τομείς που καλύπτονται από το πρόγραμμα (επαγγελματική κατάρτιση, ανάπτυξη και διανομή). Οι αποφάσεις προβλέπουν επίσης ότι "γι'αυτό τον σκοπό, η Επιτροπή μπορεί να απευθύνεται σε ενδιάμεσες οργανώσεις οι οποίες, με βάση την επαγγελματική τους εμπειρία, θα χορηγήσουν τεχνική βοήθεια και θα σχηματίσουν προτάσεις για την επιλογή των δικαιούχων, ανεξάρτητα από άλλες μεθόδους επιλογής".

Για την εφαρμογή αυτών των διατάξεων, η Επιτροπή συνήψε συμβάσεις, μέσω ανοικτής πρόσκλησης υποβολής προτάσεων, με τρεις ενδιάμεσες τεχνικές οργανώσεις (μία στον τομέα της επαγγελματικής κατάρτισης, μία στον τομέα της ανάπτυξης και μία στον τομέα της διανομής), οι οποίες επελέγησαν με βάση τις γνώσεις τους και την εμπειρογνωμοσύνη τους στον οπτικοακουστικό τομέα.

Για το πρόγραμμα MEDIA Plus (2001-2005), το οποίο άρχισε την 1η Ιανουαρίου 2001, οι αποφάσεις που θεσπίζουν το πρόγραμμα προβλέπουν επίσης τη χρησιμοποίηση ενός ή περισσοτέρων γραφείων τεχνικής βοήθειας (ΓΤΒ) που θα συνδράμουν την Επιτροπή στην εφαρμογή του προγράμματος.

Σε συμφωνία με τους προσανατολισμούς που εισηγήθηκε η Επιτροπή στην διορθωτική επιστολή αριθ. 1 του προσχεδίου Προϋπολογισμού 2001 (SEC(2000)1363), η Επιτροπή πρότεινε την ανανέωση της χρησιμοποίησης των ΓΤΒ για το πρόγραμμα MEDIA ως μεταβατική λύση μέχρι τη σύσταση ενός εκτελεστικού οργανισμού.

Επιπλέον, η Επιτροπή αποφάσισε να περιορίσει την τεχνική βοήθεια σε ένα μόνο ΓΤΒ (αντί για τρία στο MEDIA II), το οποίο επελέγη μετά από ανοικτή πρόσκληση υποβολής προτάσεων με βάση την τεχνική εμπειρογνωμοσύνη του στον οπτικοακουστικό τομέα.

Η βοήθεια που χορηγείται από το ΓΤΒ στα πλαίσια της διαδικασίας για επιλογή των σχεδίων είναι αμιγούς τεχνικής και διοικητικής φύσης και δεν περιλαμβάνει καθήκοντα δημόσιας αρχής. Τα καθήκοντα που διεξάγει το ΓΤΒ βασίζονται σε σαφείς κατευθυντήριες γραμμές εκτίμησης οι οποίες καθορίζονται από τα κριτήρια επιλεξιμότητας και επιλογής που περιέχονται στην πρόσκληση υποβολής προτάσεων. Είναι μόνο ένα μέρος της συνολικής διαδικασίας επιλογής, το οποίο μπορεί να περιγραφεί ως εξής:

Βήμα 1 - δημοσίευση της πρόσκλησης υποβολής προτάσεων από την Ευρωπαϊκή Επιτροπή.

Βήμα 2 - οι προτάσεις παραλαμβάνονται από την Ευρωπαϊκή Επιτροπή. Η Επιτροπή τηρεί ένα αντίγραφο κάθε πρότασης και διαβιβάζει ένα αντίγραφο κάθε πρότασης στο ΓΤΒ για εκτίμηση.

Βήμα 3 - εκτίμηση όλων των προτάσεων που παραλήφθηκαν από το ΓΤΒ, με βάση τα κριτήρια επιλεξιμότητας και επιλογής που καθορίζονται στην πρόσκληση υποβολής προτάσεων. Μετά απ' αυτό, το ΓΤΒ συντάσσει για την Επιτροπή και για όλες τις προτάσεις που παρελήφθησαν μια έκθεση εκτίμησης σύμφωνα με τα υποδείγματα που του χορηγήθηκαν από την Επιτροπή.

Βήμα 4 - Όλα τα σχέδια επανυποβάλλονται είτε σε επιτροπές ανεξαρτήτων εμπειρογνωμόνων του οπτικοακουστικού τομέα είτε σε επιτροπές εσωτερικής εκτίμησης, οι οποίες πραγματοποιούν μια δεύτερη εκτίμηση των σχεδίων.

Βήμα 5 - Με βάση αυτές τις δύο ομάδες εκτιμήσεων (ΓΤΒ + επιτροπή εκτίμησης), η τελική απόφαση επιλογής καθορίζεται και εκδίδεται από την Επιτροπή.

Βήμα 6 - Στις περιπτώσεις που ορίζονται από τις αποφάσεις του Συμβουλίου, τα προτεινόμενα για επιλογή σχέδια από την Επιτροπή υποβάλλονται επίσης για γνωμοδότηση στην επιτροπή MEDIA στη διαχειριστική της διαδικασία.

2. Γεωγραφική κατανομή των δικαιούχων του προγράμματος το 2000: βλέπε παράρτημα.

22. Είναι της άποψης, σ' ό,τι αφορά την τρέχουσα διαδικασία για τη χορήγηση κοινοτικών επιδοτήσεων σε συγκεκριμένους οργανισμούς, και συγκεκριμένα στο πλαίσιο των θέσεων του άρθρου Α-302, ότι ένα σύστημα που θα καλύπτει τόσο την εγγραφή πιστώσεων όσο και την πρόσκληση για υποβολή προτάσεων δεν είναι ικανοποιητικό, και καλεί την Επιτροπή να προτείνει στην αρμόδια για τον προϋπολογισμό αρχή ένα διαφανέστερο σύστημα, που θα μπορούσε να συμβάλει στην αποτροπή της συνεχούς ανασφάλειας που επικρέμεται επί ορισμένων οργανισμών, χωρίς να δημιουργηθεί εξάρτηση από τα κοινοτικά κεφάλαια για την επιβίωση των οργανισμών. επισημαίνει ότι με την κατάρτιση του προϋπολογισμού βάσει δραστηριοτήτων μπορεί να πάψει να υπάρχει το παρόν σύστημα.ζητεί λοιπόν από την Επιτροπή να φροντίσει ώστε οι νέοι οργανισμοί που επιθυμούν να ζητήσουν χρήματα να μην αποτραπούν να το πράξουν. την καλεί δε να συνεργασθεί με την OLAF και το Ελεγκτικό Συνέδριο στον έλεγχο οργανισμών ή κέντρων που χρηματοδοτούνται σχεδόν αποκλειστικά από τον κοινοτικό προϋπολογισμό.

Απάντηση της Επιτροπής :

Ο νέος δημοσιονομικός κανονισμός περιλαμβάνει ένα γενικό πλαίσιο κανόνων για τη χορήγηση και την επιτήρηση των επιδοτήσεων σύμφωνα με τις αρχές της διαφάνειας, της ίσης μεταχείρισης και της συγχρηματοδότησης. Επεκτείνει την ισχύ της διαδικασίας πρόσκλησης για την υποβολή προτάσεων η οποία προβλέπεται ήδη στο εγχειρίδιο σχετικά με τις επιδοτήσεις και στις περισσότερες νομικές βάσεις, διότι πρόκειται για τον πλέον διαφανή και αμερόληπτο τρόπο διανομής επιχορηγήσεων, ιδιαίτερα σε σχέση με τους νέους υποψηφίους. Η μέθοδος της «κατάρτισης του προϋπολογισμού βάσει δραστηριοτήτων» (στο εξής: «ΚΠΔ») και η κατάργηση των Μερών A και B του προϋπολογισμού σημαίνουν, ειδικότερα, ότι η εν λόγω διαδικασία πρέπει επίσης να ισχύει για τις θέσεις του πρώην Μέρους Α, με την επιφύλαξη κάποιων δικαιολογημένων εξαιρέσεων (π.χ. για τους θεσμικούς δικαιούχους) που ενδεχομένως θα προβλέπονται στις νομικές βάσεις που η Επιτροπή πρόκειται να προτείνει στη νομοθετική αρχή τους προσεχείς μήνες.

Ο αναδιατυπωμένος δημοσιονομικός κανονισμός προβλέπει επίσης την υποχρεωτική συγχρηματοδότηση και τον έλεγχο της μη επιδίωξης κέρδους, με σκοπό την ενίσχυση της ανεξαρτησίας των δικαιούχων έναντι των κοινοτικών κεφαλαίων.

Σε ό,τι αφορά τους διαχειριστικούς ελέγχους, στον αναμορφωμένο δημοσιονομικό κανονισμό τονίζεται η ευθύνη των διατακτών να διαχειρίζονται με τον προσήκοντα τρόπο τα κοινοτικά κεφάλαια και επισημαίνεται με σαφήνεια η ανάγκη διενέργειας ελέγχων, τόσο εκ των προτέρων όσο και εκ των υστέρων, ιδιαίτερα σε σχέση με τις οριστικές πληρωμές.

Εξάλλου, η Επιτροπή έχει διακηρύξει την πρόθεσή της να υποβάλει νομοθετικές προτάσεις με σκοπό τον καθορισμό των συνολικών κριτηρίων που θα εφαρμόζονται για τη χορήγηση επιδοτήσεων βάσει του άρθρου 108(β). Οι ρυθμίσεις αυτές θα αποτελέσουν την κορύφωση μιας διαδικασίας η οποία δρομολογήθηκε με την έκδοση του εγχειριδίου της Επιτροπής σχετικά με τις επιδοτήσεις και στοχεύει στην καθιέρωση ενός σαφούς, ακριβοδίκαιου και σταθερού νομικού περιβάλλοντος για τους δικαιούχους.

Στο πλαίσιο της επικείμενης κατάργησης του Μέρους A του προϋπολογισμού, η Επιτροπή θα κληθεί να υποβάλει μία ή περισσότερες προτάσεις για τη θέσπιση νομικής βάσης, έτσι ώστε να καταστεί δυνατή η συνέχιση της χρηματοδότησης αυτής μετά την καθιέρωση της μεθόδου ΚΠΔ. Με την ευκαιρία αυτή, η Επιτροπή θα διατυπώσει προτάσεις σχετικά με το καθεστώς διαχείρισης που θα εφαρμόζεται για τις συγκεκριμένες γραμμές του προϋπολογισμού. Ακόμη, η Επιτροπή θα θίξει το ζήτημα, αφενός, του καθορισμού του προορισμού μερικών εξ αυτών και, αφετέρου, της δυσκολίας συγκερασμού των δύο μεθόδων που ισχύουν σήμερα για τη χορήγηση των υπόψη επιδοτήσεων: καθορισμός των δικαιούχων από την αρμόδια για τον προϋπολογισμό αρχή σε ορισμένες περιπτώσεις και προσφυγή στ